Robin Hood vs The Incredibles: Ulasan Ideologi

Robin Hood (2018) baru sahaja berlabuh di panggung wayang berdekatan beberapa minggu lepas dan malangnya, tapi nampaknya setiap percubaan sejak versi Kevin Costner benar-benar mengecewakan. Ia membingungkan kerana betapa studio sentiasa mencuba dan memperkenalkan watak untuk penonton moden. Sehubungan dengan kajian ini, filem itu kini sedang duduk di atas 14% pada Rotten Tomatoes (Deffinition, 2018) dan sementara penulis tidak pernah meletakkan terlalu banyak harapan pada laman web ini, ini adalah petunjuk jelas bahawa filem-filem ini tidak mencapai jangkaan.

Namun dalam ulasan kali ini, penulis ingin membandingkan dari sudut ideologi dan falsafah antara superhero Robin Hood dan The Incredibles. Berikut merupakan antara analisis amatur penulis mengenai filem ini.

Peranan kerajaan; korupsi / kerjasama

Permulaan bagi seseorang wira adalah keperluan untuk melindungi golongan yang lemah. Walaubagaimanapun, bagi Friedrich Hayek ia merupakan langkah pertama kedudukan sosialisme dalam mencapai kesamarataan (Hoerber, 2017). Liberalis seperti Edmund Burke sehinggakan pernah menyatakan bahawa kesamarataan merupakan langkah kemusnahan bagi sesebuah tamadun (Burke, 1795).

Dalam kedua-dua filem, masing-masing menekankan perlunya melindungi golongan yang lemah tetapi dengan pendekatan yang berbeza. Robin Hood tidak mempercayai sistem kerajaan yang sedia ada. Beliau merompak duit dan hasil pungutan cukai orang ramai daripada kerajaan kerana kerajaan tidak mengagihkannya dengan sama rata dan lebih mementingkan cardinal dan golongan bangsawan.

Namun bagi The Incredibles, mereka lebih mengetengahkan kepentingan mengikut peraturan dan bekerja dalam system. Mereka akur dengan keputusan kerajaan untuk mengharamkan kegiatan heroism dan bekerjasama dengan polis dalam menangkap penjenayah.

Era Revolusi vs Era Publisiti

Bukan
sahaja kedua-dua latar masa filem ini dari masa yang berbeza, tetapi mereka
juga daripada ‘era’ yang berbeza. Sebagai permulaan, kita boleh bersetuju
bahawa kedua-dua wira-wira dalam filem-filem ini mengalami konflik kebencian
(conflict of resentment). Di samping kepentingan diri sendiri, manusia juga
termotivasi oleh hal-hal motif lain, bergantung kepada peristiwa-peristiwa yang
berbeza (Fukuyama, 2018). Dalam kes ini, parti politik atau
superhero akan memobilisasi para pengikutnya melalui persepsi bahawa maruah
satu kumpulan telah tercemar. Jadi, untuk membersihkan martabat mereka, mereka
perlu bersuara.

Dalam
kehidupan moden i.e. filem The Incredibles, seorang individu akan mempunyai
banyak identiti, kerana kemajuan perkembangan minda dan teknologi. Maka, mereka
lebih mementingkan publisiti untuk mereka terus kekal relevan dalam identity
mereka sebagai seorang superhero. Dalam masa yang sama, mereka juga perlu
kekalkan identiti sebagai manusia, remaja, ibubapa, ahli masyarakat dan
sebagainya.

Robin Hood walaubagaimanapun, menegaskan bahawa seseorang itu  hanya mempunyai satu identiti, sama ada Islam atau Christian. Jadi inilah percanggahan imej dalam masyarakat. Di samping itu, peranan pemikiran demokrasi liberal juga merupakan penyokong utama politik kebencian ini. Dalam filem ini, pemerolehan kuasa oleh individu (Robin Hood) dan manipulasi pihak-pihak tertentu untuk mencari tempat untuk dimiliki, maka politik atau kemarahan semakin kuat dan kewibawaan akan menjadi lebih lemah. Dalam hal ini, Robin Hood menentang perpecahan masyarakat dan menghargai kepentingan alam semesta daripada kepentingan kumpulan.

Secretive vs Known

Tema
utama filem The Incredibles ialah anda harus meraikan apa yang membuatkan anda
istimewa. Mrs. Incredible berbeza pendapat dengan keluarganya yang lain. Mr. Incredible
memberitahu Dash bahawa kekuatannya adalah perkara yang baik, dan yang berbeza
adalah sesuatu yang dihargai, tidak berkurang. Ini adalah bebenang objektivisme,
falsafah individualisme Ayn Rand. Ini adalah kontras dengan utilitarianisme,
yang merupakan kepercayaan bahawa kesan negatif harus dielakkan (Negroni, 2013).

Menurut
utilitarianisme, Dash tidak boleh bermain sukan kerana ia akan menjadi
“tidak adil” kepada anak-anak lain. Diskriminasi anak-anak lain akan menimbulkan
akibat negatif  terhadap kebahagiaan individual
(Dash) sekaligus membahayakan diri. Maka, keistimewaan seseorang harus dirahsiakan.
Utilitarianism lebih bersetuju dengan cara Robin Hood yang menyembunyikan
identitinya. Bagi utilitarianism, kebahagiaan yang terbaik ialah kebahagiaan
sejagat, iaitu idea Jeremy Bentham & J.S.Mill bahawa

“The best policy is that which
yields the greatest good for the greatest numbers”
(Hayek, 1965).

Maka, jika seseorang itu dianggap hero yang sebenar, perlulah mengorbankan kebahagiaan individu dan fokus kepada seberapa maksimum mungkin kebahagiaan sejagat dan masyarakat.

RUJUKAN

Burke, E. (1795). Thoughts and Details on
 Scarcity: Originally Presented to the Right Hon. William Pitt, in the Month of
 November, . London : F & C Rivington.

Deffinition. (2018, November 21). Robin Hood
 (2018) Is Bad – Critic Roundup And My Review Of The Movie. Retrieved from
 Deffinition:
 http://deffinition.co.uk/robin-hood-2018-is-bad-critic-roundup-and-my-review-of-the-movie/

Fukuyama, F. (2018). Identity; the Demand for
 Dignity & the Politics of Resentment. . New York: Farrar, Straus &
 Giroux .

Hayek, F. A. (1965). The Road to Serfdom ; With the
 Intellectuals and Socialism. The Institute of Economic Affairs, 59-60.

Hoerber, T. (2017). Hayek vs Keynes; A Battle of
 Ideas. . Great Britain: Reaktion Books Ltd. .

Negroni, J. (2013, 12 16). Jon Negroni.
 Retrieved from jonnegroni.com:
 https://jonnegroni.com/2013/12/16/what-incredibles-teaches-inequality/


Covid-19 Dan Pilihan Raya Negeri Sabah

Di saat w*bak pandemik Covid-19 sedang menggila di Sabah, tiba-tiba kerajaan negeri Sabah dibubarkan dan Pilihan Raya Negeri Sabah diadakan. Titik awal Pilihan Raya Negeri ini bermula pasca Pilihan Raya Umum ke 14 di mana Dewan Undangan Negeri Sabah menyaksikan keputusan seri. iaitu Barisan Nasional 29 kerusi, begitu juga dengan Warisan.

Walaubagaimanapun, pada 10 Mei 2018,  BN Sabah pimpinan Tan Sri Musa Aman mendapat sokongan dua ADUN STAR, sekaligus memperoleh majoriti mudah dengan 31 undi yang membolehkan BN membentuk kerajaan sekaligus Tan Sri Musa Aman dilantik sebagai Ketua Menteri Sabah. Pada masa yang sama, UPKO mengumumkan keluar daripada Barisan Nasional dan ahli ADUN mereka masih kekal menyokong Tan Sri Musa.

Keesokkan harinya, enam ADUN BN keluar daripada BN dan menyertai Warisan, sekali gus menyokong Mohd Shafie yang juga Presiden Warisan sebagai ketua menteri.

Pada 17 November, Mahkamah Tinggi Kota Kinabalu memutuskan pelantikan Mohd Shafie sebagai Ketua Menteri baharu Sabah mengikut perlembagaan dan oleh itu, merupakan ketua menteri yang sah. Tan Sri Musa menfailkan rayuan terhadap keputusan tersebut.

Pada 2020, beberapa bulan selepas tumbangnya Pakatan Harapan, tempiasnya turut terkena di Sabah. Dua ADUN blok kerajaan Sabah daripada UPKO iaitu Datuk Limus Jury dan Datuk James Ratib mengumumkan keluar parti berkuat kuasa serta merta dan menjadi ADUN bebas yang menyokong Perikatan Nasional.

Pada 29 Julai 2020, Tan Sri Musa mendakwa bahawa beliau mempunyai majoriti yang cukup untuk menggantikan Warisan di Sabah. Keesokkan harinya, Datuk Seri Shafie Apdal mengumumkan pembubaran DUN Sabah bagi memberi laluan kepada pilihan raya negeri diadakan dalam tempoh 60 hari.

Kerajaan mengumumkan bahawa SOP yang sama dipraktikkan diamalkan ketika Pilihan Raya Kecil Chini dan Slim pada Pilihan Raya Negeri kali ini.

Walaubagaimanapun, terdapat beberapa pemimpin disyaki positif covid-19 dan mempunyai kontak rapat dengan mereka.

DATUK RAZLAN RAFIIDatuk Razlan merupakan pemimpin pertama yang disyaki dijangkiti covid-19 ketika minggu berkempen berlangsung. Beliau merupakan salah seorang Ahli Majlis Tertinggi UMNO yang terlibat di dalam proses berkempen di Sabah.

Sepanjang tempoh berkempen, beliau dipercayai berada di Sipitang bagi membantu calon Barisan Nasional di kawasan tersebut. Kini beliau sedang  mendapat rawatan di sebuah hospital di Kota Kinabalu. Antara individu yang mempunyai kontak rapat dengan beliau ialah Tan Sri Annuar Musa yang kini sedang menjalani proses kuarantin.

CALON-CALON PILIHAN RAYA

Terdapat tiga calon pilihan raya iaitu Dr Yusof Yacob dari Warisan, Datuk Kamarlin Ombin, calon Barisan Nasional bagi kawasan Lumadan dan Sani Miasin, calon Barisan Nasional bagi kawasan Sindumin.

Mereka kini sedang menjalani kuarantin setelah mempunyai kontak rapat dengan Datuk Razlan. Datuk Kamarlin telah bertemu dengan Datuk Razlan ketika penamaan calon pada 12 September.

Sani Miasin telah diminta supaya menjalani kuarantin setelah menjadi kontak rapat ahli Majlis Tertinggi Umno Datuk Razlan Rafii yang diuji positif virus berkenaan. Sani telah ditemani oleh Datuk Razlan semasa berkempen pada 20 September.

Dr Yusof pula memilih untuk menjalani proses kuarantin sebagai langkah berjaga-jaga memandangkan “lawan”nya turut bertindak sedemikian.

SHAHRIL HAMDAN SUFIAN

Shahril merupakan Timbalan Ketua Pemuda UMNO Malaysia merangkap Ketua Penerangan UMNO Malaysia. Berdasarkan ciapan beliau di laman Twitternya, beliau disyaki positif covid-19 di Kuala Lumpur. Beliau menjelaskan bahawa beliau tidak mempunyai sebarang simptom dan meminta maaf kepada sesiapa yang mempunyai kontak dengan beliau.

Shahril dipercayai berada di Pitas ketika minggu berkempen berlangsung bagi membantu calon DUN berkenaan. Calon DUN itu juga kini sedang menjalani proses kuarantin setelah mempunyai kontak rapat dengan beliau.

Selain beliau, antara individu yang mempunyai kontak rapat dengan Shahril ialah Lu Yen Tung, Pengarah Pilihan Raya MCA Sabah. Lu bagaimanapun mendapat keputusan negatif.

KESIMPULAN

Kepada rakyat Sabah, berhati-hati lah agar kita sama-sama dapat mel4wan wabak ini. Kepada pengundi-pengundi di luar sana, jaga diri dan patuhilah SOP yang ditetapkan oleh pihak kerajaan.

Kepada pengundi-pengundi Sabah khususnya, laksanakanlah tanggungjawab anda sebagai pengundi, setiap undi anda amat bermakna. Diharapkan sesiapa sahaja yang mengepalai Sabah nanti, diharapkan akan terus membawa Sabah maju ke hadapan dan mampu membawa suara anak-anak Sabah.


Abramovich Pun Kena TPO?

Baru-baru ini, dunia kewangan dikejutkan dengan pelbagai pendedahan fail-fail FinCEN tersebut termasuk pergerakan aliran wang haram membabitkan beberapa bank terkemuka dunia.

Dunia sukan tidak terlepas terpalit dengan pendedahan ini apabila pemilik Chelsea, Roman Abramovich dikatakan mempunyai pegangan pemilikan rahsia terhadap beberapa pemain yang bukan dari kelabnya itu.

Pendedahan fail FinCEN mendedahkan Abramovich mempunyai pegangan pemilikan 12 orang pemain menerusi syarikat pegangannya yang berpangkalan di luar negara, Leiston Holdings.

Antara pemain yang terlibat ialah bekas pemain sayap Watford, Andre Carillo semasa bersama Sporting Lisbon, Gael Etock dan Valentin Viola. Apa yang dilakukan Leiston sebenarnya ialah pemilikan pemain melalui pihak ketiga (TPO).

Di sini, pelabur akan mengambil sejumlah besar pemilikan pemain termasuk nilai perpindahan pada masa akan datang daripada kelab-kelab yang memerlukan duit. Antara kes pemain TPO yang terkenal ialah Carlos Tevez dan Javier Mascherano semasa mereka berpindah ke West Ham pada hari terakhir perpindahan 2006-2007.

Kes tersebut kemudiannya menimbulkan perdebatan hangat lebih-lebih lagi selepas West Ham terselamat daripada penyingkiran Liga Perdana Inggeris (PL) pada akhir musim. Sheffield United yang tersingkir pada akhir musim tersebut memfailkan saman di mahkamah sebelum kedua-dua pihak bersetuju membuat penyelesaian luar mahkamah dengan kos melebihi £10juta.

Hammers turut didenda £5.5 juta oleh tribunal liga akibat isu TPO. TPO kemudiannya diharamkan liga pada tahun 2008 sebelum disusuli oleh pengharaman FIFA pada tahun 2015.

Bagi bekas pengerusi Persatuan Bola Sepak (FA), Lord Triesman, ini merupakan sesuatu yang tidak boleh diterima. Dalam satu temubual bersama rancangan terbitan BBC, Panorama, Triesman berkata, “Saya tidak fikir ia munasabah bagi seorang pemilik kelab bola sepak memiliki pemain dari kelab-kelab lain.

Inilah sebab mengapa TPO diharamkan. Ia mencetuskan kecurigaan dan bayangan terhadap sukan bola sepak. Selepas melihat dokumen-dokumen, jika saya pengerusi FA, sudah pasti saya mahu ia disiasat.”

Pendedahan ini timbul tatkala Chelsea membelanjakan lebih £200 juta untuk mendapatkan pemain-pemain baru bagi saingan liga yang baru bermula minggu lepas. Sebelumnya pada tahun 2016, satu laporan aktiviti mencurigakan (SAR) difailkan sebuah bank terhadap Abramovich.

Dalam SAR tersebut, mereka melaporkan lebih AS$1 bilion bayaran mencurigakan membabitkan beberapa shell company dipercayai milik jutawan Rusia itu. Salah satu transaksi kewangan yang dikesan ialah sembilan transaksi membabitkan sebuah syarikat dari Cyprus dengan Leiston berjumlah AS$156 juta.

Leiston turut menarik perhatian umum apabila disebut dalam satu laporan siasatan Der Spiegel pada tahun 2018 sebagai syarikat pelaburan untuk TPO. Siasatan Panorama mendapati kedua-dua syarikat berkenaan dimiliki oleh Abramovich.

Chelsea turut diberi keutamaan membeli pemain yang dimiliki Leiston sekiranya berminat. Jadi, bagaimana perkara ini bermula? Pada tahun 2011, Leiston meminjamkan €1 juta (RM4.85 juta) kepada Sporting bagi membolehkan mereka mendapatkan Carillo dari Allianza Lima.

Seperti dalam mana-mana perjanjian TPO, ia mengandungi pelbagai klausa termasuk bayaran sebanyak 45% kepada Leiston sekiranya Lisbon menerima tawaran perpindahan Carillo melebihi €6 juta (RM29.1 juta)

Akaun kelab turut menunjukkan Lisbon berhutang dengan Leiston €2.6 juta pada 2014-2015. Bila diminta mengulas isu TPO, legenda Liverpool John Barnes menyifatkan walaupun ia tidak menyalahi undang-undang secara dasarnya, amat penting bagi pemain mempunyai identiti dan kesetiaan terhadap kelab dan para penyokong.

Beliau menambah, “Dari segi pandangan moral dan integriti sukan, bila anda menyertai sesebuah kelab, integriti dan kesetiaan anda kepada kelab harus mencecah 100%.” Apabila pendedahan ini timbul, seorang jurucakap Abramovich menegaskan jutawan Rusia itu tidak melakukan apa-apa kesalahan dan bila ia ditanda sebagai rahsia, itu tidak bermakna ia menyalahi undang-undang.

Malah, jurucakapnya menambah memandangkan perkara itu berlaku sebelum pengharaman FIFA pada tahun 2015 dan mereka tidak sedar tentang perkara itu, maka itu tidak sepatutnya menjadi isu.

RUJUKAN:

BBC News. (2020). FinCEN Files: Roman Abramovich had secret stakes in rival players. Dipetik daripada https://www.bbc.com/news/uk-54229269


Juang Anak Merdeka- Yaacob Kudung @ Tok Batin

Nama : Yaacob Hassan
Lahir : 1952
Asal : Kampung Manggol Kambing, Pendang, Kedah
Pasukan Terakhir : 21 Rejimen Gerakhas ( Kini 21 GGK)
Alamat : Pantai Tanah Merah, Tg. Kling, Melaka
Bersara : 1990
Keluarga : Isteri – Fatimah Salleh, sembilan anak

Ketika menyertai pasukan askar pada tahun 1970 pada usia 18 tahun, Yaacob tidak pernah terlintas atau terfikir tentang nasibnya selepas itu. Apa yang diketahuinya adalah, minatnya terhadap dunia ketenteraan telah bercambah sejak kecil, dan disokong pula oleh kedua orang tuanya. Selepas saja tamat latihan asas rekrut di Port Dickson, beliau telah diserapkan ke dalam pasukan 10 Rejimen Askar Melayu Diraja, Kem Terendak, Melaka. Minat yang teramat mendalam di dalam bidang ini telah membuatkan beliau mencuba nasib di dalam pemilihan asas Komando Gerakhas, dan berkat semangatnya, beliau telah terpilih menyertai Skuadron X-Ray Alfa, 21 Rejimen Gerakhas ketika itu di Kem Sg. Udang, Melaka pada tahun 1972. Sedikit tidak disangkanya bahawa beliau akan membawa parut kenangan yang tidak mungkin dapat dihilangkannya seumur hidup selepas itu. Sekiranya anda pernah membaca kisah yang pernah saya tulis, “18 vs 300”, anda mungkin dapat mengaitkan insiden yang telah menyebabkan En. Yaacob kehilangan tangannya itu.

Insiden tersebut berlaku sekitar jam 10.00 pagi pada 21 April 1976, semasa perlaksanaan Gerakan Gubir II di sempadan Thailand-Malaysia dalam usaha menawan kem komunis yang cukup besar sehingga boleh dianggap sebagai sebuah perkampungan itu dan mampu memuatkan sehingga 1,000 orang musuh. Ianya lengkap dengan segala fasiliti seperti dewan, pentas dan gelanggang bola keranjang. . Bersama-sama  44 orang rakan daripada pasukan 21 RGK, serta pasukan Kor Jurutera, mereka telah mula berdepan cabaran getir sejak sebelum didaratkan di kawasan itu, akibat tentangan hebat yang diberiakn oleh pasukan musuh. Menambahkan cabaran adalah jerangkap samar serta periuk api yang ditanam di kawasan tersebut.

Usaha mendaratkan pasukan ke kawasan itu dimulakan dengan tembakan pembuka oleh pesawat-pesawat Northrop F-5E. Sejurus selepas tembakan yang mengkucar-kacirkan kedudukan musuh itu, 3 buah pesawat Nuri mula membawa masuk pasukan mereka ke situ. Usaha mendarat walaubagaimanapun, menjadi terhalang oleh tembakan balas daripada musuh di segenap arah. Anggota pasukan terpaksa menggunakan kaedah repelling untuk turun daripada pesawat, iaitu menggunakan tali. Sebaik tiba di bawah, rakan-rakan pula cuba memberi tembakan perlindungan kepada mereka yang masih berada di dalam pesawat supaya mereka dapat turun tanpa mengalami kecederaan akibat tembakan musuh yang bertali arus itu, dianggarkan berkekuatan sekitar 200 orang. Pesawat ketiga pula terpaksa menunggu sehingga tembakan bantuan diberikan oleh gunship iaitu daripada pesawat Alouette.

Pesawat F-5E

Pesawat Nuri. Ketika kejadian tersebut, pesawat Nuri ( Sikorsky S-61A-4) belum memiliki radar doppler di bahagian hadapannya ( hidung)

Pesawat Alouette yang banyak menjalankan tugas sebagai gunship semasa era insurgensi

Sebagaimana mereka muncul dengan tiba-tiba, begitu jugalah musuh menghilang dengan tiba-tiba. Penyiasatan lanjut mendapati terdapat terowong sulit yang digunakan bagi pergerakan mereka rupanya. Pertempuran berlangsung kira-kira sejam ketika itu. Terowong inilah yang menjadi intipati operasi pembersihan pasukan keselamatan ketika itu. Dengan wujudnya terowong tersebut, pasukan musuh dengan mudah dapat mengakibatkan pelbagai masalah kepada pasukan keselamatan, kemudiannya lari berundur ke kawasan sempadan.

Penggeledahan terus dijalankan di kem tersebut yang ternyata telah ditinggalkan musuh secara tergesa-gesa. Di sepanjang penggeledahan inilah, beberapa anggota pasukan keselamatan telah terjebak oleh jerangkap samar, yang mengakibatkan kematian dan kecederaan serius ke atas mereka. Anggota pertama yang menjadi mangsa adalah Staf Sarjan Ahmad Jantan, dan kemudiannya Trooper Hussin Mahbib. Yang telah kehilangan kaki mereka akibat letupan. Selepas insiden tersebut, beberapa tahun kemudian, maklumat daripada salah seorang komunis yang telah menyerah diri telah menyatakan tidak kurang  7,000 butir jerangkap samar telah ditanam di situ sekitar tahun 70-an, sebelum operasi tersebut dilancarkan.

Kerana kecederaan teruk yang dialami oleh kedua-dua anggota tersebut, panggilan bantuan untuk pesawat mengangkut mereka keluar telah dilakukan, dan maklum balas telah diberi oleh pihak markas. En. Yaacob ketika itu telah ditugaskan untuk membersihkan laluan yang akan digunakan bagi membawa kedua-dua anggota tercedera tersebut ke kawasan pendaratan pesawat. Kerana telah diberikan amaran agar berhati-hati di sekitar kawasan tersebut yang berselirat dengan jerangkap samar, En. Yaacob benar-benar memasang matanya. Sepanjang melalui lorong yang akan digunakan untuk membawa mangsa tersebut, beliau telah mengesan tidak kurang 4 butir jerangkap samar. Enggan bahan letupan itu mengorbankan mangsa seterusnya, beliau telah berjaya mematikan kesemuanya. Namun, ketika mendekati kawasan lapang yang akan digunakan sebagai tapak pendaratan itu, beliau mendapati terdapat sebutir lagi jerangkap yang agak asing, iaitu jerangkap samar jenis baru yang menggunakan bom tangan buatan Czechoslovakia. Hasratnya untuk mematikan jerangkap itu walau bagaimanapun tidak kesampaian. Sebaik dihampiri, ia mula berasap dan sejurus kemudian terus meletup dengan tiba-tiba.

Letupan kuat itu telah mencampakkan En. Yaacob sejauh 3 meter. Kecederaannya agak parah – tangan kanannya putus dan hancur manakala sebahagian tapak tangan kirinya turut hancur, manakala kening dan tepi dagunya terkoyak. Selain daripada kehilangan tangannya, insiden tersebut juga telah menyebabkan mata kirinya menjadi rabun sehingga sekarang. Mungkin kerana adrenalin yang menderu semasa kecederaan tersebut, beliau tidak merasa sakit, sebaliknya hanya merasa kebas. Pesawat yang tiba untuk mengangkut kedua rakannya yang tercedera itu kini mempunyai seorang lagi mangsa untuk dihantar ke hospital. Lebih 20 operasi di mana 3 kali beliau bertembung dengan musuh, En. Yaacob akhirnya tewas kepada jerangkap dipasang musuh itu. Selama 6 bulan, En. Yaacob terpaksa menjalani rawatan dan pemulihan di 3 hospital tentera yang berlainan.

Antara respon daripada pembaca terhadap artikel berkenaan En. Yaacob sebelum ini di page The Realblackdaggers ( tidak lagi aktif pagenya)

Selepas sembuh, beliau kembali bekerja. Namun, kecederaan yang dialami telah menyebabkan beliau tidak lagi dapat bertugas di dalam pasukan tempur. Kerana itu, beliau sebaliknya ditugaskan untuk menjaga stor senjata. Walau bagaimanapun, dek kerana sebelah tangannya yang kudung, En. Yaacob mendapati ianya sangat sukar dan kekok kerana beliau susah mengendalikan senjata. Beliau cuba memohon ditukarkan ke bahagian bengkel perkayuan. Permohonan beliau dikatakan hanya diterima setelah 4 kali. Meski berdepan dengan kesukaran meneruskan hidup, beliau tidak pernah mengalah. Semangat komando yang telah diterapkan membuatkan beliau terus tegar menghadap segala cabaran, sehinggalah beliau bersara pada tahun 1990.  Pengalaman dan pengetahuan yang dikutipnya sepanjang bertugas itu digunakan sebaiknya bagi meneruskan kehidupan selepas itu. Menurut beliau, ketika zaman tersebut, para anggota pasukan keselamatan seperti beliau tidak mempunyai insurans kelompok dan faedah lain seperti mana pada hari ini. Ketika beliau tercedera itu, beliau hanya menerima pampasan sebanyak RM2,000 sahaja. Sehingga kini, beliau memperolehi pencen sebanyak RM820 serta bayaran elaun perubatan di atas kecacatannya yang menjadikan jumlah keseluruhan sebanyak RM1,400 sebulan.

Namun, itu semua tidak menghalang beliau terus menjaga keluarga dan membesarkan anak-anaknya. Anaknya yang ketiga turut menyertai pasukan Tentera Darat sebagai waris penyambung perjuangannya. Mereka yang mengenali En. Yaacob mungkin pernah terserempak dengan beliau dan menyedari betapa ramahnya beliau. Saban kali, beliau sudi berkongsi kisah. Generasi muda mungkin tidak mengenali lelaki ini sebagai seorang bekas komando yang cukup hebat dan lincah satu ketika dulu. Mungkin ada yang hanya pernah nampak beliau duduk melepak di depan rumahnya – tempat kegemaran beliau merenung kehidupan yang berlalu di depan mata.

Di sebalik kecacatan yang menjadi kenangan beliau di dalam perkhidmatan, En. Yaacob sebenarnya adalah seorang tukang kayu yang sangat hebat. Di mana hebatnya? Siapa sangka bahawa En. Yaacob ini memiliki “tangan besi” yang banyak membantu beliau menjalankan kerja-kerjanya. “ Tangan“ tersebut, yang beratnya kira-kira 2 kilogram, telah dikimpal  oleh rakannya pada September 1985 daripada besi yang beliau temui berdekatan dengan bangunan lama di dalam kem ketika itu. Tangan inilah yang disarungkan ke tangan kanannya untuk menjalankan kerja-kerja memaku dan memahat, dan membuahkan hasil melalui usahanya mengambil upah membuat rumah atau perabot sebagai pendapatan sampingan selain daripada bergantung kepada pencennya semata. Semangat komando yang mengalir di dalam dirinya membuatkan beliau enggan sekadar bergantung kepada takdir atau pemberian semata-mata. Sehingga kini, beliau yang juga dipanggil Tok Batin di kalangan rakan-rakan komandonya masih dicari untuk perkhidmatannya, meski beliau cuba mengelakkan bekerja dengan peralatan elektrik bila menggunakan tangan besi itu kerana risaukan risiko renjatan elektrik jika tersilap gaya.

Kalau ditanya, adakah beliau menyesal menyertai paskan tentera, terutamanya pasukan Komando dan mengalami kecacatan tersebut, beliau akan menegaskan bahawa ia adalah bukti pengorbanannya untuk agama, bangsa dan negara. Malah, perkataan menyesal tidak harus ada pada mana-mana anggota RGK. Bagi beliau, pasukan Komando menerapkan di dalan jiwanya semanat berjuang yang tiada henti, serta sifat berdikari tanpa mengharapkan bantuan. Semangat dan sifat itulah yang beliau terus bawa sehingga ke hari ini.

=WRA=

En. Yaacob dan tangan besinya. Gambar : Harian Metro


Might Guy: Antara Bakat Dan Genius

Albert Bandura pernah buat eksperimen ke atas kanak-kanak genius dan kanak-kanak biasa. Mereka semua diberikan ujian matematik.

Selain daripada potensi genius dan biasa-biasa, kanak-kanak ini juga mempunyai tahap kepercayaan diri (self-efficacy) yang berbeza-beza.

Hasil eksperimen mendapati, kanak-kanak yang dapat markah yang tinggi adalah kanak-kanak yang mempunyai tahap kepercayaan yang tinggi pada kemampuan diri, tak kira genius ataupun tak.

Tahap kepercayaan tinggi kepada kemampuan diri sendiri menatijahkan usaha yang cukup tinggi. Ahli psikologi, majoritinya percaya bahawa membuatkan anak-anak percaya kepada kebolehan diri adalah penting untuk perkembangannya.

Sebab itulah, budak-budak ini kalau diorang buat apa-apa, kita sebagai orang dewasa cuba ‘acknowledge’ usaha dia supaya budak itu percaya pada kemampuan dirinya.

Dalam Naruto, Might Guy adalah orang ninja yang paling tak pandai. Bukan setakat biasa-biasa, tapi lebih teruk daripada biasa sampai kena cemuh dengan orang kampung.

Kalau dalam istilah permainan bola sepak, Might Guy ini kira kaki bangku-lah.

Tetapi ayah dia, Might Dai, tanamkan pada diri anaknya supaya percaya kepada kebolehan diri. Masa Might Guy kecil, dia memang agak ‘down’ sikit sebab gagal masuk akademi.

Might Dai ajar anak dia supaya jadikan setiap cemuhan orang itu sebagai orang ambil peduli pasal kita. Anggap itu sebagai dorongan.

Ayah dia tak putus asa. Might Guy mula percaya pada kemampuan dirinya. Daripada kepercayaan itu telah menujahkan usahanya yang sangat ekstrim.

Usaha yang ekstrim itu telah membuatkan dia menjadi ninja yang paling kuat di dunia pada zamannya. Hokage ke-4 (Minato Namikaze) yang menyaksikan kebolehan tertinggi Might Guy cakap, Might Guy ini lebih kuat daripada 5 Kage bergabung.

Might Guy mengatasi rakannya sendiri, Hatake Kakashi yang dianggap sebagai genius. Ayah Kakashi pernah pesan, “Kau hati-hati dengan budak ini. Bila besar nanti, dia akan jadi kuat.”

Dulu aku percaya dengan bakat. Sekarang tak lagi. Bakat itu semua ‘bullshit’. Nak berjaya kena berusaha. Orang yang berjaya adalah orang yang berusaha. Bukan yang berbakat.

Nak berbakat sangat, jadi orang yang berbakat dalam berusaha.


Optimism Bias Rakyat Malaysia Hadapi Wabak

Orang Malaysia atau purata manusia atas muka Bumi ini ada bias optimism. Kalau suatu malapetaka melanda, mereka optimis mereka tidak akan terkena malapetaka tersebut.

Ini antara sebab mengapa kempen berhenti merokok tidak pernah berjaya. Letaklah gambar paru-paru rosak merata pun. Letaklah video paru hitam merata pun, perokok tetap merasakan dirinya tidak terkena ancaman tersebut.

Walaupun kematian atas jalan raya merupakan salah satu punca kematian utama manusia, tetapi masih ramai lalai dan leka memandu. Masih ramai berani bermain telefon bimbit dan tidak memakai tali pinggang keledar ketika memandu.

Obesiti juga merupakan antara punca kematian tertinggi manusia, tetapi masih ramai manusia galak makan benda bukan-bukan.

Samalah macam kes jangkitan wabak. Nasihatlah macam mana pun, susah manusia nak ikut. Suruh basuh tangan ke, orang yang ada simptom tak perlu keluar ke, “social distancing” ke, tak kisahlah apa nasihat pun, rakyat Malaysia tetap optimis mereka bukan punca sebaran wabak dan tetap optimis mereka tak kena wabak.

Sebab itu saya kurang setuju kalau pihak berkuasa cuma sekadar bagi panduan dan nasihat. Paling-paling kena ada tindakan tegas. Kalau tak nak bagi berhimpun ramai-ramai, tempat itu kena ditutup, penganjur perlu diambil tindakan, bukannya suruh orang ramai jangan berhimpun tetapi punca yang menjadi perhimpunan itu dibiarkan.

Taiwan adalah negara paling dekat dengan China, tetapi kesnya antara paling rendah di rantau Asia berbanding Korea, Jepun dan Malaysia.

Antara sebab kejayaan Taiwan ialah mereka haramkan penerbangan. Mereka merupakan negara pertama yang haramkan penerbangan. Mereka tak suruh rakyatnya jangan pergi melancong.

Mereka beli semua penutup muka, dan jual kepada rakyat dengan harga murah serta buat catuan. Mereka tak suruh kedai jual harga muruh ataupun suruh rakyat jangan beli pukal.

Mereka beli “hand sanitizer” dan letak di tempat-tempat penting, mereka tak minta orang beli “hand sanitizer”. Mereka sendiri sediakan.

Kalau ada satu-dua kes positif wabak, mereka tutup satu bangunan. Mereka tak suruh satu-dua yang kena kes ini duduk rumah. Mana maunya orang macam ini nak ikut.

Aktiviti suruh-menyuruh susah nak berjaya kerana bias optimis. Kena matikan punca, bukan sekadar merawat simptom.


FBI Rampas Kertas Pelajar Hasilkan Bθm Nuklear

Lumrah bagi mana-mana pelajar universiti bergelut mengejar tarikh akhir penghantaran kerja jurusan masing-masing. Tetapi pernahkah anda mendengar kisah kerja seorang pelajar yang amat mengejutkan sehingga ia dirampas oleh pihak berkuasa? Ini bukan kisah rekaan tetapi kisah benar yang menimpa seorang lelaki bernama John Aristotle Phillips.

Phillips ketika itu menyambung pengajian di Universiti Princeton dalam jurusan aeroangkasa dan sains mekanikal. Pada usia 21 tahun, dengan hanya berbekalkan maklumat yang tidak dinyahsulit dari Pejabat Percetakan Kerajaan Amerika Syarikat dan rujukan dari perpustakaan universiti, dia berjaya menghasilkan reka bentuk bθm nuklear yang boleh memusnahkan sebahagian kawasan Manhattan.

Semua ini berlaku pada tahun 1976. Alat bersaiz bola pantai itu telah dihasilkan selama beberapa bulan oleh Phillips. Ia dibuat dengan tujuan menunjukkan mana-mana individu berniat jahat termasuk pengganas boleh menghasilkan bθm nuklear menggunakan maklumat awam. Dari segi aspek berkenaan, Phillips dianggap berjaya kerana menurut saintis nuklear Dr Frank Chilton, ia memang direka untuk diletupkan.

Sebenarnya, ramai pelajar jurusan Phillips turut mencuba melakukan perkara sama. Tetapi mereka bergelut bagaimana untuk menggunakan letupan konvensional sebagai cara mengaktifkan bahan nuklear yang terletak di tengah-tengah bθm. Cara Phillips ialah menghubungi DuPont dan bertanya secara sopan jenis bahan yang digunakan. Reka bentuk bθm yang dihasilkan beliau mempunyai kekuatan satu pertiga daripada bθm atom yang digunakan di Hiroshima dan Nagasaki semasa hari-hari terakhir Perang Dunia Kedua (WWII).

Tetapi selepas beberapa minggu menyerahkan reka bentuk dan model bθm kepada jabatan fizik universiti, semua model dan kertas kerja yang dihantar telah dirampas oleh Biro Siasatan Persekutuan (FBI). Apabila Phillips ditanya oleh ketua jabatan berkenaan hal itu, barulah dia sedar sesetengah perkara yang dikongsikan DuPont masih lagi dikelaskan sebagai sulit.

Insiden ini bagaimanapun menjadikan Phillips dikenali ramai. Diberi gelaran ‘The A-Bθmb Kid’ oleh media ketika itu, dia menghasilkan sebuah buku bertajuk Mushroom: The True Story of the A-Bθmb Kid bersama penulis David Michaelis. Ia juga turut mendorongnya menjadi aktivis anti-senjata nuklear dan dijadikan sebagai teras utama kempennya di Kongres AS pada 80-an.

RUJUKAN

Felton, J. (2022, 19 Januari). The FBI Once Confiscated A Student’s Paper For Designing A Nuclear Bθmb. IFLScience.


Mermaid Syndrome: Penyakit Kaki Bercantum Seperti Ikan Duyung

Kita selalu memikirkan tentang ikan duyung yang mempunyai ekor bersisik seperti ikan. Duyung merupakan makhluk mitos dengan kepala dan badan wanita dan berekor ikan. Ikan duyung digambarkan secara meluas dalam cerita rakyat dari serata dunia, kesusteraan dan budaya popular.

Tahukah anda? Terdapat peny4k1t yang diberi nama berdasarkan mitos ini

Nama peny4k1t ini ialah Sirenomelia, diambil daripada nama Siren dari mitologi Greek. Peny4k1t ini juga dikenali sebagai Sindrom Mermaid. Ini kerana keadaan pesaklt yang mempunyai kedua belah kaki tercantum, membentuk seperti ekor ikan duyung.

Bayi yang dilahirkan dengan Sindrom Mermaid akan mengalami gangguan perkembangan kongenital dengan ciri tidak normal tulang belakang bawah (lower spine) dan anggota bawah (lower limb). Kecac4tan boleh berlaku seperti:

Selain dari itu, keadaan lain yang imperforate anvs (tidak berongga/berlubang), spina bifida (kecac4tan di tiub neural) dan kecac4tan pada jantung.

Peny4k1t ni sangat jarang berlaku. Kemungkinan untuk peny4k1t ini berlaku ialah 0.8-1 daripada 100ribu kelahiran (Samal S.K. at el, 2015).

Kadar kem4tian akibat Sindrom Mermaid sangat tingi. 50% kemungkinan bayi lahir dalam kandungan. Bayi yang lahir dengan peny4k1t ini kebanyakannya tidak mampu bertahan sehingga tempoh 24 jam. Dua kes di India, pada tahun 2017 m4ti selepas 4 jam manakala kes pada tahun 2016 hanya bertahan 10 minit.

Akan tetapi, terdapat juga kes bayi dengan sindrom ini hidup selepas lahir. Milagros Cerron ialah seorang bayi di Peru pada tahun 2006 yang lahir dengan sindrom Mermaid. Selepas pembedahan untuk memisahkan kakinya yang bercantum, dia mampu berjalan.

Akan tetapi, dia meninggal dunia pada umur 15 tahun(2019) kerana kegagalan buah pinggang. Dia mengalami beberapa keadaan tidak normal semasa lahir, salah satunya hanya mempunyai satu buah pinggang.

Punca sebenar peny4k1t ini juga tidak diketahui. Banyak pendapat mengatakan punca peny4k1t ini bersifat multi faktor, yang bermaksud bahawa beberapa faktor yang berbeza mungkin memainkan peranan.

Di samping itu, faktor genetik yang berbeza boleh menyumbang kepada gangguan pada orang yang berlainan. Seseorang juga boleh membawa gen sebuah peny4k1t namun terpendam, hanya menjadi peny4k1t apabila terpicu atau diaktifkan kerana faktor tertentu.

Penyelidik percaya bahawa faktor persekitaran atau genetik mempunyai kesan teratogenik pada janin yang sedang berkembang. Teratogen adalah bahan yang boleh mengganggu perkembangan embrio atau janin.

Dalam beberapa kes, sindrom ini terjadi kerana kegagalan dalam pengembangan awal sistem peredaran d4rah (kecac4tan yang mengganggu sistem vaskular) di dalam embrio.  Ini menyebabkan bahagian hujung embrio tidak mendapat d4rah yang mencukupi untuk proses tumbesaran.

Arteri di kawasan ekor ini terbelakang dan tisu bergantung padanya, kerana kurang bekalan nutrien gagal berkembang, cacat, atau menahan pertumbuhannya pada tahap yang tidak lengkap.

RUJUKAN:


Tragedi Tenggelamnya Kapal S.S Vyner Brooke 1942

KETIKA
Perang dunia kedua berlangsung banyak kisah-kisah tragis yang berlaku ke atas
rakyat negara yang ditakluki Jepun telahan lagi warga-warga Eropah yakni seteru
Jepun pada waktu itu selain masyarakat Cina.
Untuk di Asia Tenggara misalnya seperti Malaya, Singapura, Sarawak,
Sabah dan Brunei sudah tentu warga Eropah berbangsa Inggeris mahupun Australia
menjadi golongan expatriate yang bekerja dibawah kerajaan Koloni British, Rajah
Brooke dan Syarikat Berpiagam North Borneo.

Mungkin
ramai tidak mengetahui mengenai satu tragedi yang berlaku kepada penumpang dan
kelasi sebuah kapal penumpang yang bernama S.S Vyner Brooke pada bulan Februari
1942.  Kapal penumpang ini pada mulanya
adalah kapal mewah yang tujuan utamanya adalah untuk kegunaan Tuan Rajah Ketiga
Sarawak iaitu Sir Charles Vyner Brooke.
Dan ianya dibeli dibawah satu syarikat perkapalan Sarawak Steamship
Company yakni satu syarikat perkapalan yang dibentuk untuk menyelesaikan
permasalahan perkapalan di Sarawak pada tahun 1875.

S.S
Vyner Brooke disiapkan pembuatannya pada tahun 1928 di Edinburgh, Scotland oleh
Ramage & Ferguson Limited.  Pada
waktu itu ianya mempunyai spesifikasi kapal mewah untuk keluarga Brooke malah
ketika ianya dilancarkan di dermaga Edinburgh, Ranee Sylvia Brooke yakni isteri
Tuan Rajah Sir Charles Vyner Brooke yang merasmikan.  Satu tradisi perkapalan yang mana setiap
kapal akan dilepaskan ke air dari limbungan oleh seorang wanita maka begitulah
juga S.S Vyner Brooke pada waktu itu.

Dari
benua eropah, S.S Vyner Brooke telah membelah samudera luas untuk ke destinasi
kekalnya iaitu Kuching, Sarawak untuk berbakti kepada Tuan Rajah Sarawak.  Selang beberapa tahun kemudian, S.S Vyner
Brooke telah bertukar fungsinya yang mana dari kapal mewah lantas menjadi kapal
penumpang dan kargo dengan laluannya adalah Kuching dan Singapura.  Kemudian ketika akhir saat perang dunia kedua
kian menghampiri benua asia tenggara, pihak Kerajaan British telah meminta S.S
Vyner Brooke menjadi sebahagian daripada kapal tentera mereka.

Kisah
tragis yang menimpa penumpang dan anak kapal S.S Vyner itu bermula pada tanggal
13 Februari 1942 yang mana pada ketika itu Singapura sudahpun jatuh ke tangan
Jepun.  Atas nama survival pada masa itu,
ramai warga asing yang meninggalkan Singapura dan ini tidak terkecuali 181
penumpang S.S Vyner Brooke.  Pada hari
itu kebanyakan penumpang adalah wanita dan anak-anak kecil serta beberapa orang
tentera British yang cedera berserta 65 orang jururawat berbangsa Australia.  Mereka meninggalkan dermaga Singapura untuk
ke destinasi yang boleh menerima mereka.

Biarpun
sudah mampu belayar dan mengelak dari beberapa siri serangan bom Jepun dari
udara namun hanya mampu bertahan beberapa jam sahaja kerana menjelang tengahari
selepas itu iaitu pada 14 Februari 1942 diketika melalui laluan laut antara
Sumatera dan Kalimantan, S.S Vyner Brooke akhirnya berjaya dijejaki oleh
pesawat tentera Jepun lantas diperangi.
Muntahan mesingan dan bom yang bertali arus tidak mampu untuk mereka
balas akhirnya menyebabkan S.S Vyner Brooke tenggelam ke dasar laut begitu
pantas iaitu hanya 15 minit sahaja jangkahayatnya di permukaan air.

Dalam
keriuhan menyelamatkan diri itulah ada sebahagian penumpang yang berjaya
menyelamatkan diri samada menaiki sampan kecil yang ada pada kapal sebelumnya ataupun
dibawa arus ombak kerana pelampung keselamatan yang digunakan sehingga ke
bahagian pantai Pulau Bangka.  Dari 65
jururawat Australia yang menjadi penumpang hanya 53 orang yang selamat dan
daripada jumlah itu hanya 22 orang yang benar-benar tidak cedera.  Merekalah sesampai sahaja di daratan telah
melakukan tugasan mereka sebaik mungkin kepada penumpang-penumpang lain yang
terselamat.

Umpama
kata pepatah lama, keluar dari mulut buaya masuk pula ke mulut naga kerana
hakikatnya kesemua penumpang S.S Vyner Brooke terselamat dari menjadi korban
kapal yang tenggelam namun telah dinantikan oleh tentera-tentera Jepun di
daratan iaitu di pantai Pulau Bangka.
Biar 22 orang jururawat Australia menyisipkan lambang Palang Merah di
lengan mereka yang mana jika diikutkan peraturan, mereka tidak harus
diperlakukan sembrono kerana mereka petugas rawatan sewaktu perang tetapi Jepun
tetap dengan kezaliman mereka yang tiada taranya.

Akhirnya
mangsa-mangsa yang terselamat tidak kira lelaki, wanita mahupun anak-anak kecil
ditangkap dan seterusnya dibawa ke sebuah bangunan yang kosong untuk menjadi
penjara sementara.  Biar ramai yang
sakit-sakit dan lapar mahupun haus, tentera Jepun langsung tidak memperdulikan
mereka. Mereka tetap diiktiraf sebagai tahanan perang Jepun dan dikasari tanpa
belas jika membantah arahan mereka.

Dalam
pada itu cerita jururawat Australia yang terselamat dan tidak cedera lain pula
jadinya kerana mereka tidak berada di dalam kelompok tersebut.  Sebaliknya mereka dibiarkan berada di pantai
Pulau Bangka dengan kawalan hampir 15 orang tentera Jepun bersenjata.  22 orang jururawat Australia sedia menunggu
di pantai biarpun mereka ketahui bahawa akan ada hal yang lebih buruk menimpa
mereka kelak.  Biarpun ketakutan
menyelubungi diri namun untuk merayu diminta belas kasihan tidak sekali.

Akhirnya
seorang Jeneral Jepun telah mengarahkan 22 orang jururawat Australia untuk
berjalan ke arah laut sehinggalah air laut sudah melampaui paras pinggang
mereka.  Dari arah belakang itulah
tentera Jepun telah menembak mereka dengan menggunakan senapang.  Natijahnya 21 orang jururawat Australia yang
mengenakan lambang palang merah di lengan mereka mati serta merta dan cuma
seorang sahaja yang selamat itupun kerana beliau yang hanya cedera di kaki
ditembak berpura-pura mati.

Jururawat Australia yang
terselamat daripada 65 orang jururawat Australia yang berada di dalam pelayaran
terakhir S.S Vyner Brooke itu bernama Vivian Bullwinkel.  Beliau yang cedera di kaki telah ditemui oleh
penduduk tempatan dan bersama seorang lagi tentera Inggeris yang berjaya
meloloskan diri awal telah disembunyikan oleh penduduk tempatan.  Kedua-duanya dirawat sebaik mungkin namun
malangnya tentera Inggeris itu menemui ajal kerana cedera yang teruk sementara
Bullwinkel terus dijaga oleh penduduk tempatan sebaik mungkin biarpun terpaksa
menyamar sebagai rakyat tempatan kerana tidak mahu berita ada seorang yang
terselamat di dalam tragedi SS Vyner Brooke itu diketahui oleh tentera Jepun di
Pulau Bangka.

Hanya setelah Jepun menyerah
kalah baharulah Bullwinkel dibenarkan kembali ke tanah asalnya.  Pada tahun 1947, Vivian Bullwinkel telah
memainkan peranannya yang penting iaitu sebagai saksi utama untuk pertuduhan
jenayah perang Jepun ke atas penumpang dan jururawat di kapal S.S Vyner Brooke
di Tokyo.

Begitulah kisahnya tragedi
menyayat hati yang menimpa sebuah kapal mewah yang dahulunya milik Tuan Rajah
Sir Charles Vyner Brooke, rajah ketiga Sarawak yang kemudiannya menjadi kapal
kargo dan penumpang dan seterusnya menjadi kapal tentera.  Tanggal 13 Februari 1942 ianya meninggalkan
dermaga Singapura yang merupakan pelayaran terakhirnya sebelum tenggelam ke
dasar laut. Pembunuhan beramai-ramai ke atas penumpang dan jururawat Australia
yang terselamat menjadi satu bukti kezaliman tentera Jepun sewaktu Perang Dunia
Kedua berlangsung.

Puing-puing kapal SS Vyner
Brooke masih lagi kelihatan di pantai Pulau Bangka yang sengaja dibiarkan untuk
mengenang sejarah perang dunia kedua sewaktu dahulu.

-HB-

#KamekSayangSarawak

RUJUKAN:


Lupakan 5G! Mari Kita Lihat Starlink

Baru-baru ini dunia kecoh dengan drama teknologi 5G yang dikatakan mampu memberi impak besar kepada dunia internet. Dengan teknologi 5G ini kita mampu merealisasikan teknologi seperti berkomunikasi secara hologram, edge computing, kenderaan autonomi dan pelbagai lagi. Kerana dengan penggunaan gelombang milimeter iaitu 30GHz ke 300GHz berbanding 4G yang mengunakan gelombang di bawah 6GHz, komunikasi tanpa wayar ini mampu membawa lebih banyak data.

Untuk pemahaman lebih lanjut tentang gelombang radio di dalam pengunaan internet anda boleh imbas kembali artikel saya yang terdahulu di https://www.thepatriots.asia/cahaya-masa-hadapan-lifi-vs-wifi/ . Walaupun teknologi 5G dan Starlink adalah di dalam skop yang berbeza tetapi dengan adanya teknologi Starlink ini ia akan meningkat komunikasi internet secara global.

Starlink adalah sebuah projek satelit buruj yang dibangunkan oleh syarikat SpaceX yang di ketuai oleh Elon Musk. Projek ini menghasilkan internet satelit yang mempunyai kos yang rendah tetapi berprestatsi tinggi. Satelit buruj adalah satu sistem yang mempunya beberapa bilangan satelit yang mengorbit bumi dan mampu berkomunikasi diantaranya.

Servis internet satelit adalah servis internet yang mengunakan satelit sebagai pengantaraan dan bukannya jalur terestrial gentian optik.  Servis internet satelit banyak membantu penggunaan internet di kawasan yang tidak mendapat capaian jalur lebar terestrial seperti kawasan hutan dan kawasan yang tidak mempunyai ramai penduduk seperti pulau-pulau terpencil.

Gambar diatas menunjukkan komunikasi internet menggunakan satelit. Jika saya berada pada kedudukan A dan saya ingin mengakses Facebook. Piring satelit di kedudukan A sebagai klien webakan menghantar permintaan mengakses pelayan web melalui satelit di angkasa seterusnya ke pusat operasi rangkaian (NOC) atau penyedia perkhidmatan internet (ISP) satelit di kedudukan B.

Kemudian NOC atau satelit ISP akan menyambungkan permintaan kita ke pelayan web setempat. Komunikasi ini mempunyai latensi yang agak tinggi berbanding akses internet selular dan kabel internet. Ini kerana kedudukan satelit yang jauh di angkasa dan gelombang komunikasi yang dihantar atau diterima mengambil masa untuk menyempurnakan perjalanannya. Sebagai contoh, jika kita menggunakan GEO satelit yang mengorbit bumi pada jarak 35,786 kilometer mengambil masa 120 milisaat untuk sesebuah isyarat di hantar.

Kelajuan
muat naik untuk satelit internet pula berdasarkan band frekuensi yang digunakan
satelit seperti band yang
dapat mencapai kelajuan data 1 Gigabit per saat dan teknologi frekuensi band
yang  band yang
dapat mencapai kelajuan data puluhan Gigabit per saat.

Jika anda lihat pada komunikasi internet yang menggunakan gentian optic. Ya kelajuan ia sangat ketara sehingga mecapai puluhan Gigabit per saat berbanding komunikasi satelit. Tetapi jika untuk hubungan internet secara global seperti web klien yang hendak mengakses pelayan web yang jauh beribu-ribu kilometer, sistem satelit yang dibangunkan oleh SpaceX sangat membantu.

Tahukah anda hubungan internet secara global masih menggunakan kabel yang hampir semuanya adalah gentian optik yang berada didalam laut atau didalam tanah merentasi diantara negara. Tetapi kelajuan isyarat didalam gentian optik adalah terbatas dengan penurunan 41 peratus dari kelajuan cahaya.

Sebagai contoh, jika anda bermain permainan komputer seperti DOTA mesti anda pernah lihat server region yang mempunyai perbezaan ping. Kalau anda bermain di SEA region anda boleh mendapatkan ping 50-150 milisaat, jika gunakan America region anda akan dapat ping mencecah 500-1000 milisaat. Fenomena ini kerana perbezaan jarak server klien dan server pelayan serta proses di antara transmisi ISP, gateway nodes, base stations dan lain-lain atau terma yang lebih mudah iatu hops.

Untuk pengiraan seterusnya kita abaikan delay yang berpunca dari proses lain seperti hops dan fokus pada kiraan latensi berdasarkan kelajuan cahaya di dalam gentian optik. Serta beranggapan ada satu kabel gentian optik dari klien terus ke server dengan jarak paling dekat.

Pengiraan atas dibuat dengan menggunakan jarak laluan kabel yang paling terdekat antara lokasi yang di mana dalam situasi sebenar jarak laluan isyarat itu lebih jauh berkali ganda kerana kos yang tinggi jika hendak meletakkan kabel internet dibawah laut untuk menghubungkan dengan pelbagai tempat.

Selain itu, terdapat banyak risiko meletakkan kabel gentian optik didalam laut seperti gempa bumi didalam laut, ancaman gigitan dari jerung dan lain-lain lagi. Oleh itu, isyarat komunikasi anda sebagai klien terpaksa melalui banyak tempat sebelum sampai ke pelayan web dan ianya menyebabkan latensi yang sangat tinggi.

Perbezaan antara komunikasi kabel bawah laut dengan sistem satelit dari SpaceX adalah satelit ini mengunakan laser di ruang angkasa untuk berhubung satu sama lain dan kelajuan isyarat di angkasa tidak mengalami halangan seperti gentian optik dan ia berkelajuan sama seperti kelajuan cahaya.

Selain itu, komunikasi antara satelit lebih terus berbanding dengan kabel yang melalui pelbagai tempat sebelum dapat mewujudkan satu komunikasi lengkap diantara dua lokasi. Di bawah saya sediakan pengiraan latensi komunikasi antara satelit(abaikan tambahan masa dari proses hops) berdasarkan gambar lokasi dibawah.

SpaceX akan melancarkan 12 000 satelit keangkasa dan di jangka akan siap sepenuhnya pada tahun 2027. Untuk permulaan, SpaceX akan menghantar sebanyak 4000 satelit di jarak orbit 500-1200 kilometer dan mengunakan  dan band serta dijangka pada 2020 komunikasi internet satelit buruj ini akan boleh mula digunakan di beberapa kawasan.

Selebihnya satelit ini akan di orbitkan pada jarak 340 kilometer dan akan menggunakan V band dimana mempunyai frekuensi 40-75 GHz berbanding band 26.5-40 GHz dan  band 12-18 GHz. Dengan perbezaan ini teknologi Starlink ini akan mendapat kelajuan data yang lebih tinggi dan latensi yang lebih rendah. Sebenarnya ada pelbagai aspek lagi yang perlu diambil kira seperti sistem teras rangkaian dan teknologi sistem komunikasi internet yang lain. Tetapi dengan adanya projek Starlink ini prestasi internet akan lebih meningkat.

RUJUKAN:

Wall, M. (2019). SpaceX Says Its
60 Starlink Satellites Are All Phoning Home (and Fading Out). [online]
Space.com. Available at: https://www.space.com/spacex-starlink-satellites-phone-home-dimming.html.

Khan F. Mobile Internet from the
Heavens. 2015; Available from: http://arxiv.org/abs/1508.02383

Dubois, T. (2019). Eight
Satellite Constellations Promising Internet Service From Space. [online]
Aviationweek.com. Available at: https://aviationweek.com/space/eight-satellite-constellations-promising-internet-service-space

Nytimes.com. (2019). After SpaceX
Starlink Launch, a Fear of Satellites That Outnumber All Visible Stars.
Available at: https://www.nytimes.com/2019/06/01/science/starlink-spacex-astronomers.html.

Engadget.com. (2019). Engadget is
now a part of Oath. [online] Available at: https://www.engadget.com/2019/05/31/starlink-broadband-satellite-spacex/

Anon, (2019). [online] Available
at: https://www.quora.com/How-does-data-travel-via-the-Internet-from-country-A-to-country-B

Federallabs.org. (2019).
Demonstration of Multi-Gigabit Per Second Data Rates Through Ka-Band
Frequencies | Federal Labs. [online] Available at: https://www.federallabs.org/news/demonstration-of-multi-gigabit-per-second-data-rates-through-ka-band-frequencies

WhatIs.com. (2019). What is satellite constellation (satellite swarm)? – Definition from WhatIs.com.[online] Available at: https://whatis.techtarget.com/definition/satellite-constellation

Groundcontrol.com. (2019). How Does Satellite Internet Work?. [online] Available at: http://www.groundcontrol.com/How_Does_Satellite_Internet_Work.html

Nextbigfuture.com. (2019). If Starlink Succeeds Then SpaceX Revenue Will Be More Than Double NASA’s Budget – NextBigFuture.com. [online] Available at: https://www.nextbigfuture.com/2018/12/spacex-starlink-satellites-network-will-make-over-50-billion-per-year.html

Business Insider. (2019). Elon Musk just revealed new details about Starlink, a plan to surround Earth with 12,000 high-speed internet satellites. Here’s how it might work.. [online] Available at: https://www.businessinsider.com/spacex-starlink-satellite-internet-how-it-works-2019-5?IR=T#in-the-future-musk-says-users-will-connect-to-starlink-with-terminals-that-cost-about-200-and-can-steer-an-antenna-beam-without-moving-parts-it-basically-looks-like-a-sort-of-a-small-to-medium-size-pizza-musk-said-spacex-has-asked-the-fcc-to-build-1-million-of-the-small-ground-stations-18


Istana Donggung Dan Kolam Wolji – Legasi Purba Korea Selatan

Antara tapak bersejarah yang paling indah daripada sekalian banyaknya monumen warisan di Korea Selatan adalah Istana Donggung dan Kolam Wolji, yang turut mempunyai sejumlah pagoda yang menghiasi sebuah kolam buatan yang memukau. Tapak ini berusia hampir 1500 tahun dan dianggap sebagai khazanah negara masyarakat Korea.

SEJARAH GEMILANG ISTANA DONGGUNG DAN KOLAM WOLJI

Kolam Wolji dan astaka-astaka yang terdapat di sekitarnya pernah menjadi sebahagian daripada kompleks istana yang terletak di ibu kota Kerajaan Silla, kerajaan yang pernah memerintah bahagian tenggara Semenanjung Korea selama hampir satu milenium (57SM-935M).

Raja Munmu, salah seorang monarki teragung Korea, menyatukan kerajaan-kerajaan Korea dan kompleks istana ini dibina atas perintahnya pada tahun 674M. Beliau bertanggungjawab mengusir kekuatan Tang-China dari semenanjung Korea. Namun, walaupun kerajaannya berkonflik dengan China, Silla tanpa dapat dinafikan dipengaruhi oleh budaya Tang dengan begitu kuat, terutama pada aspek keagamaan seperti Taoisme.

Buddhisme juga diperkenalkan ke Silla menerusi hubungan yang dijalinkan dengan China. Pengaruh ini menonjol secara khusus pada pagoda-pagoda di sekitar Kolam Wolji, di mana bangunan-bangunan tersebut dicirikan dengan seni bina klasik Tang. Reka letak kolam tersebut juga didasari oleh model daripada China dan diinspirasikan daripada prinsip-prinsip estetika Taoisme dan Buddhisme. Istana Donggung dan Kolam Wolji tidak hanya direka dengan nilai estetika yang unggul, malahan ia turut berupaya menghadirkan suasana tenang pada diri seseorang untuk membolehkannya merenung atau mengintrospeksi diri.

Pada kurun ke-10, pemberontakan kelas aristokrat dan rakyat jelata membawa kepada kejatuhan Silla. Pengganti kerajaan tersebut, iaitu Koryo, meninggalkan tapak tersebut justeru membiarkannya usang dan seterusnya dilupakan.Istana Donggung merupakan istana kedua (sampingan) bagi para pemerintah Kerajaan Silla. Namun, ia adalah kediaman utama bagi putera mahkota yang mempunyai balairungnya yang tersendiri di situ. Selama beberapa abad, istana ini turut berfungsi sebagai tempat berlangsungnya jamuan dan majlis resepsi diplomatik.

Pada tahun 1970an dan 1980an, kerajaan Korea mengarahkan agar kolam dan pagoda-pagoda di sekitarnya dibina semula secara sepenuhnya. Semasa kerja-kerja pembaikpulihan ini dijalankan, ribuan artifak bersejarah dari zaman Silla ditemukan. Antara lain adalah tembikar yang mendedahkan nama asal kolam berkenaan. Walaupun selama berkurun-kurun ia dikenali sebagai Anapji, pihak berkuasa Korea kemudian menamakan semula tapak bersejarah itu sesuai dengan nama asalnya. Nama Wolji boleh diterjemahkan sebagai ‘air yang memantulkan bulan’ dan kolam tersebut kini menjadi salah sebuah destinasi pelancongan yang paling masyhur di Korea Selatan.

PEMANDANGAN DI ISTANA DONGGUNG DAN KOLAM WOLJI

Tapak warisan bersejarah ini terletak di Taman Negara Gyeongju, di pusat bandar Gyeongju, Korea Selatan. Lokasinya tidaklah terlalu jauh daripada tapak istama utama Silla di Banwolseong.

Kolam yang berbentuk bujur itu memiliki ukuran kira-kira 600 kaki (200m) panjang dari timur ke barat dan 60 kaki (20m) dari utara ke selatan. Kolam Wolji juga mempunyai tiga buah pulau kecil. Laluan-laluan pejalan kaki dan taman-taman bunga yang terdapat di sekeliling kolam ini dapat diteroka bersama dengan taman batu Buddhisme yang turut direka khusus bagi memancarkan ketenangan dan seterusnya menerbitkan suasana introspeksi. Tiga buah astaka yang terdapat di sana pada asalnya dibina untuk kemanfaatan para pengunjung dan menyediakan tempat berteduh untuk mereka.

Astaka-astaka ini dibina di atas dermaga, atapnya digayakan dengan gaya tradisional China dan bangunannya disokong oleh sejumlah tiang. Struktur astaka-astaka ini dibina dan diperbaiki semula mengikut bentuk sebenarnya. Para pengunjung boleh berjalan melalui astaka-astaka ini untuk mendapatkan pemandangan Kolam Wolji yang sama seperti dilihat oleh para raja dan putera di zaman dahulu.

Para pelancong yang mengunjungi tapak ini boleh mengupah penterjemah dan pemandu pelancong semasa melawat tapak Istana Donggung dan Kolam Wolji. Muzium yang berada berhampiran pula menyimpan artifak-artifak yang ditemukan di kolam tersebut. Antara artifak yang terdapat di muzium itu adalah patung-patung Buddha, jubin-jubin berhias dan barangan harian dari zaman Silla.Istana yang dahulunya menjadi kediaman putera mahkota kini tidak lagi wujud.

Semasa menjalankan penyelidikan arkeologi di tapak itu pada tahun 1980an, ahli-ahli arkeologi mendapati bahawa pada asalnya terdapat lebih banyak bangunan di tepi Kolam Wolji. Malahan, ia dikelilingi oleh tembok batu. Dipercayai bahawa terdapat juga sejumlah terusan yang menghubungkan kolam ini dengan kawasan-kawasan berhampiran. Kompleks yang telah dibaik-pulih ini setidak-tidaknya dapat memberikan kita gambaran tentang bagaimana pemandangan Istana Donggung dan Kolam Wolji di zaman Silla.

TERJEMAHAN:

Ed Whelan. (18 Januari 2020). Donggung Palace and Wolji Pond: Waters that Reflects the History of South Korea. Ancient Origins. https://www.ancient-origins.net/ancient-places-asia/donggung-palace-0013164


Kawalan Keselamatan Ke Atas Presiden USA Obama

Gambar ini adalah gambar Obama duduk bersama Anthony Bourdain dalam salah satu episod rancangan berkenaan travelog “Anthony Bourdain Parts Unknown”.

Digambarkan dalam gambar utama (yang paling besar) Obama duduk bersahaja di atas kerusi plastik, beer dalam botol, mangkuk plastik dan mee sejuk.

Photo op ini digunakan penyokong Obama bagi menggambarkan bahawa beliau seorang yang bersahaja, in-promptu, mesra dan tidak suka dikelilingi pengawal peribadi apatah lagi tidak selesa dengan protokol seorang protokol seorang presiden Amerika.

Fikir semula sambil melihat gambar di bawahnya. Kira berapa ramai pengawal peribadi yang ada di dalam, di luar dan di sekeliling beliau semasa melawat ke kedai makan ini.

Ini adalah cabaran keselamatan bagi mana-mana pasukan yang mengawal keselamatan Presiden Amerika. Risiko yang terpaksa ditanggung kononnya oleh seorang President of The Free World (freelah sangat)

Anthony Bourdain bukanlah tiba-tiba kebetulan ada di kedai dan mengajaknya terus makan sambil membuat rakaman travelognya.

Bagi seorang Presiden Amerika yang merupakan antara presiden sebuah paling banyak dibunuh atau menjadi cubaan serangan bunuh, seluruh kedai, malah seluruh jalan, blok dan kejiranan tersebut telah disemak dan melalui proses screening untuk tujuan keselamatan.

Itenari seorang presiden sudah disediakan lama sebelum beliau tiba di Hanoi lagi.

Perasan tak susun atur meja Obama dan Anthony Bourdain punya lah simetri dan tersusun kemas macam dah steril siap? Perasan tak betapa selamba badaknya pengunjung restoran keliling dia tu macam buat tak kisah je Barack Obama makan sekali?

Kau ingat CIA tak semak profile orang dalam tu? Kau ingat kat dapur dia tak ada orang chekkan makanan?

Pendek kata, semua pergerakan, aturan, aktiviti dan laluan malah masa dan dengan siapa seorang presiden berurusan akan disemak dan disemak sebelum disemak semula berkali-kali bagi memastikan tiada keraguan terhadap keselamatan beliau.

Beginilah, Presiden atau Perdana Menteri mana-mana negara bukan sahaja perlu membawa entourage dan pengawal peribadi masing-masing jika ke mana-mana sekalipun, hatta untuk bercuti. Beliau juga akan disediakan kawalan keselamatan oleh pasukan pengawal yang telah disemak berkali-kali latarbelakangnya oleh penguasa negara yang dilawati, bagi memaksimakan kawalan keselamatannya.

Begitu juga Perdana Menteri DS Najib, Perdana Menteri Malaysia. Dia perlu sentiasa dalam keadaan selamat, terkawal dan dikawal sama ada ketika bertugas rasmi ataupun bercuti.

Sesetengah pemimpin negara mungkin nampak santai, tapi percayalah, itu photo-op semata-mata. Sama seperti Obama ini atau mana-mana lagi pemimpin negara yang kau tahu.

Jangankan Presiden atau Perdana Menteri, berdasarkan pengalaman aku sendiri, lawatan dan majlis perasmian yang disempurnakan TSMY semasa di Ledang dan Pagoh semasa beliau menjadi TPM pun begitu juga. Anggota keselamatan yang datang untuk memeriksa keselamatan lokasi majlis diadakan, kawasan sekeliling malah membersihkan potensi ancaman diadakan dua minggu, lama sebelum majlis sebenar berlangsung.

Jadi pada aku siapa yang mempersoalkan lokasi, kemudahan dan bilangan entourage Perdana Menteri kita sebenarnya tak tahu apa-apa pun tentang selok belok dan SOP keselamatan yang perlu ada.


Festival Kumbh Mela – Pencetus Kluster Jangkitan Besar-Besaran Di India?

Setiap kali mendengar peningkatan kes Covid-19, kita hanya perlu melihat kluster-kluster yang muncul. Di Malaysia, penyumbang kepada peningkatan kes selalunya membabitkan kluster tempat kerja (lebih tepat perindustrian) dan kluster majlis-majlis keramaian. Sementara di India pula, ramai menyifatkan peningkatan mendadak jangkitan Covid-19 berpunca daripada kluster majlis keagamaan seperti disaksikan dalam Pesta Kumbh Mela.

Sejak dilaksanakan pada 11 Mac lepas, pesta ini menyaksikan pertambahan kes Covid-19 dalam kalangan peserta di sebalik jaminan kerajaan negeri Uttarakhand bahawa segala SOP sudah dilaksanakan termasuk pengesahan ujian negatif. Begitupun, kerajaan tersebut sudah dikritik ramai pihak kerana tetap membenarkan ia berlangsung walaupun pakar kesihatan memberi amaran ia boleh menjadi pencetus kluster jangkitan besar-besaran.

Di sebalik SOP ketat yang dikenakan kerajaan negeri, majoriti peserta enggan patuh termasuk enggan memakai topeng muka atau melakukan penjarakan fizikal. Walaupun angka peserta yang disahkan positif Covid-19 tidak diketahui, ketua pegawai perubatan Haridwar, Dr SK Jha mendedahkan seorang orang suci Hindu ma.ti dan 1,600 kes jangkitan dikesan antara 10 hingga 14 April lepas. Dan ramai pakar kesihatan percaya bilangan kes sebenarnya jauh lebih tinggi memandangkan ramai peserta datang dari luar Uttarakhand sebelum pulang ke negeri masing-masing.

Bagi sesetengah peserta, mereka amat mengambil berat tentang isu jangkitan. Bagi ahli perniagaan Ujwal Puri, 34, dia berusaha mengurangkan risiko jangkitan semasa menghadiri festival berkenaan. Ini termasuk memakai topeng muka dan menjaga penjarakan fizikal sepanjang tiga hari di Haridwar.

Bagaimanapun, dia mengakui ramai peserta tidak mematuhi SOP semata-mata mendapatkan peluang mandi di Sungai Ganges. Setelah pulang ke Mumbai, Puri melaksanakan kuarantin kendiri di rumah dan menjalani ujian saringan Covid-19. Ini bagi mengurangkan risiko jangkitan terhadap kedua-dua ibu bapanya yang berstatus warga emas, antara golongan berisiko dijangkiti wabak berkenaan.

Tetapi majoriti tidak memilih pendekatan sama seperti Puri. Pada mereka, apa yang mereka lakukan semata-mata untuk memenuhi tuntutan keagamaan. Bagi seorang orang suci Hindu bernama Raghavendra Das, dia mempersoalkan mengapa Kumbh Mela saja dilabel sebagai pencetus kluster jangkitan. Sedangkan banyak tempat dan program dibenarkan seperti bar-bar dan perhimpunan-perhimpunan politik boleh menjadi pencetus kluster seperti Kumbh Mela.

Sentimen sebegini bagaimanapun langsung tidak menyakinkan penduduk Haridwar. Bukan sedikit yang menyatakan penolakan terhadap penganjuran Kumbh Wala dan ada yang sudah membawa isu ini ke mahkamah. Sachdanand Dabral memfailkan petisyen Kumbh Mela di mahkamah dan bertanya sama ada kerajaan negeri bersedia menangani peningkatan kes Covid-19 akibat festival berkenaan.

Selepas meneliti petisyen yang difailkan, mahkamah memerintahkan satu jawatankuasa yang dilantik mereka untuk menilai tahap kesediaan kerajaan semasa Festival Kumbh Mela. Salah seorang anggota jawatankuasa ialah peguam Dabral, Shiv Bhatt. Hasil pemerhatian beliau dan ahli-ahli jawatankuasa lain mendapati tahap persediaan sebagai tidak memuaskan.

Begitupun, Dr Jha menegaskan semua isu yang dibangkitkan oleh pihak jawatankuasa telah diselesaikan. Kenyataan tersebut dilihat sudah tiada makna lebih-lebih lagi dengan pendedahan lebih seribu kes jangkitan Covid-19 semasa Kumbh Mela berlangsung. Dengan Kumbh Mela hanya akan tamat pada 27 April ini, usah terkejut sekiranya bilangan kes Covid-19 di India meningkat lebih tinggi gara-gara festival ini.

Pada pertengahan Mac lepas, Ketua Menteri Uttarakhand, Tirath Singh Rawat memberi jaminan peserta Kumbh Mela tidak akan diganggu oleh sekatan-sekatan SOP Covid-19. Ironinya, tidak lama selepas itu, Singh Rawat kemudiannya dimasukkan ke hospital selepas disahkan positif Covid-19. Walaupun sudah disahkan pulih, beliau kini terpaksa menanggung bahana keputusannya tentang Kumbh Mela.

Atas sebab itulah, sejawaran Gopal Bhardwaj menyifatkan festival ini patut ditangguhkan walaupun ia dianggap peristiwa signifikan mengikut kepercayaan agama Hindu. Kumbh Mela itu sendiri dilihat sebagai menyediakan keamanan terhadap dalaman diri seorang seorang penganut. Tetapi padanya, keamanan itu tiada makna seandainya mereka menjadi punca jangkitan Covid-19 terhadap orang tersayang.

RUJUKAN:

AFP. (2021). Covid cases recorded as Hindu festival goes ahead despite ‘super-spreader’ warnings.

Khare, V. (2021). India’s Kumbh festival attracts big crowds amid dev.ast.ating second Covid wave.


Drama Ertugrul: Asal Usul Puak Yang Bina Turki Uthmaniyah

Ramai orang ingat drama Ertugrul ni pasal tokoh Islam semata-mata.

Sebenarnya drama ini juga mengandungi mesej tentang identiti “Turkic” Turki.

Turkic merujuk kepada rumpun etnik yang merangkumi etnik Turki, Azeri, Turkmen, Uzbek, Kazakh, Kyrgyz dan Uyghur.

Etnik-etnik dipercayai berasal daripada suku Turk yang sama, yang muncul di Pergunungan Altai (di sempadan China, Mongolia, Rusia dan Kazakhstan.

Suku Turk ini menyembah tuhan langit (Tengri) dan menjadikan serigala bernama Asena sebagai “totem” mereka.

Sebab tu istilah “tuhan” dalam Bahasa Turki adalah “tanrı”.

Dan orang Turki hari ini masih anggap serigala sebagai sebahagian identiti mereka. Ada kumpulan ultra-nasionalis yang namakan diri sebagai “Grey Wolves”.

Orang tak faham ingat diorang ni Illuminati ke apa.

Orang Turk mendirikan kerajaan Göktürk yang menguasai padang rumput Asia Tengah pada abad ke-6 hingga 7.

Selepas dikalahkan oleh China (Tang), Turk ni mula berpecah. Ada yang memeluk Islam dan berhijrah ke Asia Barat (wilayah Khilafah Abbasiyah).

Yang berhijrah ke barat ni namanya Oghuz. Oghuz tu nama “tribal confederation”, di bawah Oghuz ni ada lagi suku-suku kecil, termasuk Kayı yang merupakan suki Ertugrul.

Setiap suku ni ada “tamga” yang melambangkam identiti kesukuan masing-masing.

Pada asalnya, Kınık ni paling kuat, mendirikan Kesultanan Seljuq yang mendominasi Khilafah Abbasiyah (khalifah jadi boneka saja) dan juga Kesultanan Rum di Anatolia (waktu tu tak panggil “Turki”).

Selepas Kesultanan Rum dilemahkan oleh Mongol, maka Kayı di bawah Ertugrul dan anaknya Osman muncul sebagai ketua Turk yang baharu.

Osman mendirikan Dinasti Uthmaniyah dan cucunya mula memakai gelaran “sultan”.

Selain sultan, khalifah, pemerintah Uthmaniyah juga mempunyai gelaran khan/khagan, menunjukkan asal-usulnya sebagai Turk.

Selepas kejatuhan Uthmaniyah, identiti Turk kembali popular. “Turki” dijadikan nama negara, menimbulkan ketidakpuashatian orang bukan Turk seperti Kurd.

Walaupun identiti Islam kembali popular, identiti Turk masih ditekankan.

Pasukan pahlwan cosplay yang Erdoğan suka tayang tu merujuk kepada “16 Dinasti Turkic”. Bukan “pahlwan Islam” sebab separuh daripada 16 dinasti tu bukan Islam (termasuk Khazar yang beragama Yahudi).

Identiti Turkic ni penting kepada geopolitik Turki sebab negara Stan-Stan di Asia Tengah adalah negara Turkic.

Kalau menekankan identiti Islam semata-mata, tak dapat Turki nak sebarkan pengaruh sebab negara2 ini dah jadi sekular ateis sejak zaman pemerintahan komunis Soviet.

Sebab tu drama Ertugrul digunakan untuk mempamer soft power Turki sebagai abang besar Turkic.

Dan mesej Turkic drama ni memainkan peranan membina solidariti Turki & Azerbaijan (yang juga dari keturunan Oghuz).

Kalau main sentimen agama saja tak boleh sebab Azerbaijan ni Syiah.

Cuma sambutan Ertugrul di Asia Tengah tidak sehangat Azerbaijan.

Yang kelakarnya, Pakistan pula jadi negara paling pro-Turki sejak Ertugrul. Walaupun nama ada “stan”, Pakistan dan Afghanistan bukan negara Turkic.

Harap orang kita pun jangan perasan Turkic pula.


Harimau Berjuang

Secara ringkasnya, pasukan khas di Malaysia boleh dibahagikan kepada 2 jenis iaitu Pasukan Komando dan Pasukan Elit. Pasukan-pasukan merupakan entiti-entiti yang wujud di dalam pasukan keselamatan dan pasukan penguatkuasa negara. Walaupun mungkin terdapat keadaan di mana fungsi kedua-dua jenis pasukan ini bertindih, secara relatifnya, keduanya tetap memiliki bidang tugasan dan operasi yang agak berbeza.

Antara contoh yang boleh diketengahkan ialah, di dalam pasukan keselamatan negara, pasukan Komando yang kita miliki adalah Komando Tentera Darat yang dikenali sebagai Gerup Gerakhas ( GGK), Komando Tentera Laut yang dikenali sebagai Pasukan Khas Laut ( PASKAL) dan Pasukan Komando Tentera Udara yang dikenali sebagai Pasukan Khas Udara ( PASKAU).

Di dalam pasukan penguatkuasaan pula, kita mempunyai pasukan Komando daripada agensi  Polis Diraja Malaysia yang dikenali sebagai 69 Komando. Bagi pasukan elit pula, contoh yang paling mudah untuk dikenali adalah pasukan 10 Briged PARA yang merupakan sebahagian daripada ketumbukan Tentera Darat Malaysia.

Apakah perbezaan di antara keduanya? Paling mudah, kita boleh katakan pasukan Komando mempunyai rejimen temur yang harus dan sememangnya memiliki kemahiran khusu beroperasi merentas permukaan – darat, laut dan udara, sesuai dengan penugasan mereka yang mengehadkan jumlah anggota pasukan operasi kurang daripada Batalion Infantri Standard (BIS).

Secara umumnya, dalam sesebuah BIS, untuk sesuatu operasi kecil, satu-satu kumpulan terdiri daripada 12 orang anggota, manakala untuk kumpulan operasi pasukan Komando pula, pasukan kecilnya terdiri daripada sekitar 6 orang yang dikenali sebagai Ronda Kumpulan Kecil ( RKK). Tentu sekali terdapat perbezaan-perbezaan lain, misalnya daripada segi kelengkapan, kemahiran, sko operasi dan jarak eksploitasi.

Apakah yang dimaksudkan dengan  KOMANDO? Secara definisi ringkas, Komando adalah seorang askar atau anggota sebuah pasukan elit infantri ringan atau pasukan operasi khas, yg kebiasaannya berpengkhususan dalam aktiviti pendaratan amfibia, payung terjun atau rapelling. Pada asalnya, “komando” adalah sebuah unit tempur, bukannya anggota unit tersebut. Dalam erti kata lain, perkataan “komando”  berasal daripada Bahasa Inggeris iaitu “commando” bermaksud “command” atau arahan, membabitkan unsur-unsur ketenteraan atau unit operasi pasukan khusus.

Dalam kebanyakan pasukan tentera dan kerajaan, komando dibezakan dari unit lain kerana mereka berpengkhususan dalan serangan terhadap sasaran berprofil tinggi yang di luar kebiasaan. Walaubagaimanapun, istilah itu sendiri kadangkala digunakan untuk mengaitkan tugasan tersebut dengan unit yg menjalankan tugas tersebut (misalnya sesetengah unit polis awam).

Dalam bahasa Inggeris, untuk membezakan istilah itu terhadap unit dan anggotanya, ejaan huruf besar digunakan bagi melambangkan unit. Dalam istilah moden pada hari ini, perkataan komando “Commando” sangat berkait rapat dengan etika pasukan khusus yang apabila diberi arahan, akan terus menjalankan tugasnya tanpa soal atau rasa takut . You “Command” (Anda arahkan) dan “I Do” (saya buat) adalah intipati asas kepada istilah ini.

Antara unit Komando tertua negara kita adalah pasukan GGK, yang telah ditubuhkan pada tahun 1965. penubuhannya adalah bertitik-tolak daripada Insiden konfrantasi dengan Indonesia yang berlaku ketika itu. Timbalan Perdana Menteri merangkap Menteri Pertahanan (MENHAN) pada ketika itu, iaitu Tun Abd Razak telah mengadakan perbincangaan dengan Ketua Turus Angkatan Tentera   iaitu Jeneral Tunku Dato’ Osman Jiwa bagi menubuhkan satu pasukan Petugas Khas bagi melancarkan serangan mengejut ke atas pengkalan-pengkalan kecil Tentera nasional Indonesia (TNI) yang terletak berhampiran Malaysia. Strategi ini dikenali sebagai Counter Indonesian Confrontation.

Kempen telah diadakan sepanjang Oktober dan November 1964 bagi mengumpulkan para sukarelawan. Seramai 1000 orang menawarkan diri dan 350 telah layak ke saringan kedua yang diadakan di kem Sg Besi, KL. Timbalan Komandan Federation Military College, Mejar Ghazali Che Mat telah dipertanggungjawabkan untuk melakukan penilaian.

Akhirnya hanya 15 orang terdiri daripada 5 pegawai dan 10 LLP layak. Lt Col Tiffin, pegawai Memerintah 40 British Royal Marine telah melantik Mej Bacon sebagai ketua Jurulatih bagi meneruskan latihan bertempat di Burma kem, Ulu Tiram, Johor. Latihan ini dipanggil Kursus Kader komando dan dijalankn selama 6 minggu, diadakan di Far East land Forces Training Center,  Ulu Tiram, Johor.

Akhirnya pd pagi Jumaat 19 Februrari 1965, seramai 12 anggota sukarelawan yang terdiri daripada 4 pegawai dan 8 LLP telah berjaya menamatkan latihan. Mereka terdiri drpd kor-kor RAMD, Polis Tentera, Peninjau dan Jurutera.

Peneraju awal pasukan GGK pada tahun 1965 – dikenali sebagai The Big Twelve

Mereka terdiri daripada :

3 yang tidak berjaya  adalah :

Pada 25 Februari 1965, penubuhan pasukan Gerak Khas Malaysia atau Malaysian Special Service Unit (MSSU) telah diluluskan. Mejar Abu Hassan Abdullah telah dilantik sebagai Pegawai Pemerintahnya dan PWII Ariffin Muhammad dilantik sebagai Sarjan Mejar Skuadron. MSSU ditempatkan di Kem Majidee, Johor dan urus tadbirnya dibantu oleh Pegawai Memerintah Batalion 4 RAMD, Leftenan Kolonel Esa Ahmad.

Mejar Abu Hassan telah mengarahkan 3 kumpulan kursus asas komando dijalankan serentak kerana terdapat keperluan menambah anggota. 8 anggotanya pula dilantik sebagai pembantu Jurulatih Detasmen 40 British Royal Marine Commando. Sebanyak 6 Kursus Asas telah dijalankan sepanjang 1965. Pada 7 Mei 1965, upacara tamat latihan telah diadakan di padang kawad Kem Majidee dan disempurnakan oleh General Pat Glennie. Pasukan ini kemudian diletakkan di bawah pemerintahan kem tersebut iaitu di bawah pasukan Rejimen ke-4 Askar Melayu DiRaja ( 4 RAMD).

Daripada nama asal MSSU, pasukan ini mula dikenali sebagai Pasukan Pertama Gerak Khas ( 1 PGKM). Pada awalnya, ia hanya terdiri daripada 5 Trup sahaja, iaitu 3 Trup Tempur, 1 Trup Tadbir dan 1 Trup Perairan ( Naval Element). Pada Oktober 1966, PGKM telah dipindahkan pula ke Kem Sebatang Karah, Port Dikcson, negeri Sembilan.

Tahun 1969 menyaksikan pasukan ini ditetapkan pengkalannya di Kem Sungai Udang – yang kini menjadi spiritual homenya. 1 Ogos 1970 menyaksikan penubuhan rasmi  pasukan ini dyang dikenali sebagai 1 Rejimen Gerak Khas ( 1 RGKM). ketika itu, Rejimen ini sudah mempunyai Skuadron Markas, Skuadron Bantuan, Skuadron Latih dan 3 Skuadron Tempur iaitu Skuadron-skuadron X-Ray, Yankee dan Zulu. Satu lagi skuadron telah ditubuhkan pada tahun 1979 iaitu Skuadron Whisky.

Di akhir tahun 70an, 1 RGKM ditukarkan namanya kepada 65 Komando – sempena tahun penubuhannya. Nama pasukan ini telah ditukar sekali lagi kepada Rejimen 21 Para Komando ( 21 PKR) pada 1 Januari 1981 disebabkan oleh program Pemodenan Angkatan Tentera Malaysia ( PERISTA). pada tahun 1987, sekali lagi nama pasukan ini bertukar kepada Rejimen 21 Komando, selaras dengan rancangan penyusunan semula Organisasi Tentera Darat yang dijalankan mulai ketika itu.

Nama itu kekal sehingga sekarang. Pada Januari 1981, Markas Grup Gerak Khas telah ditubuhkan di Kem Imphal, Kuala Lumpur bagi menjadi Markas Briged. Di bawah Rancangan Malaysia Ketiga, yang melibatkan pengembangan pasukan ATM, PULPAK – Pusat Latihan Peperangan Khas (Special Warfare Training Centre) telah ditubuhkan. Pada 1983, Rejimen 22 KDO telah dipindahkan ke Kuala Kubu Baru akibat kesesakan di Kem Sungai Udang. Ia adalah rentetan daripada sebahagian kecil daripada Rejimen ini yang ditempatkan di Kem Slim , Cameron Highland, Pahang sejak sebelum itu.

Kem Sungai Udang

Kem ini kini menjadi spiritual home bagi pasukan GGK dan merakam sejarah yang sangat perlu dipelihara. Di kem inilah letaknya PULPAK yang dkenali sebagai sekolah melahirkan anggota-anggota GGK yang mahir dan cekap. Selain daripada itu, ia terus mengekalkan sebahagian daripada formasi pasukan ini, walaupun sebahagian besarnya yang lain telah dipindahkan ke Kem Iskandar, Mersing, Johor. Perpindahan ini adalah satu keperluan memandangkan kem Sg. Udang kini boleh dikatakan sesak, terutama disebabkan oleh pembangunan sekitarnya. Walaubagaimanapun, ia akan tetap kekal sebagai rumah asal pasukan ini – walaupun ada usaha daripada pihak tertentu yang cuba mengambil-alih tanah di kawasan kem atas tujuan komersil.

Kem ini telah dirasmikan oleh YTM Tunku Abdul Rahman Ibni Almarhum Sultan Abdul Halim Shah pada 8 Jun 1957, yang ketika itu merupakan Ketua Menteri Persekutuan Tanah Melayu. Perasmian ini telah disaksikan oleh Sir Donald Charles Mac Gillvray yang merupakan Pesuruhjaya Tinggi Persekutuan Tanah Melayu ketika itu. Peruntukan bagi membina kem ini telah disalurkan oleh kerajaan British sebagai tanda persahabatan Malaya ketika itu, dan mulanya diduduki oleh pasukan 10st Gurkha daripada pasukan Askar British, sebelum diambilalih oleh pasukan Peninjau ( Kor Armor). ia kemudian diserahkan kepada pasukan 1 RGKM pada tahun 1970.

Kekuatan besar pasukan telah  dipindahkan ke Kem Iskandar, Mersing, pada tahun 2004. Terletak 15 km ke selatan Mersing, ia meliputi kawasan seluas 2,000 ekar (8.1 km persegi). Antara kelengkapan yg terdapat adalah 200 buah bangunan, 20 km jalanraya, 3 jambatan, sebuah pelabuhan, tapak mendarat, padang kawad dan kemudahan-kemudahan lain. Projek ini telah melibatkan kos sebanyak RM422 juta.Pengkalan baru ini dinamakan Kem Iskandar, sempena baginda Sultan Johor, yg merupakan penyokong kuat Rejimen Gerak Khas dan merupakan Kolonel Kehormatnya sekarang…=WRA=


Mangsa Amerika Syarikat Seterusnya: Iran

Tidak mungkin.

Dua patah perkataan ini telah lama terlibat dalam perkembangan politik, ekonomi dan sosial. Tidak mungkin kaum Yahudi boleh membentuk sebuah kerajaan merdeka. Tidak mungkin ada negara boleh menandingi ekonomi Amerika Syarikat sebagai negara paling kaya dunia. Tidak mungkin sekumpulan parti-parti pembangkang berbeza ideologi boleh menjatuhkan kerajaan Barisan Nasional. Tidak mungkin telah lama menghantui hujah-hujah kebarangkalian berlakunya satu perkara, sama ada baik atau buruk. Dan sekarang ini tidak mungkin juga diperkatakan terhadap kebarangkalian peperangan antara Amerika Syarikat dan Iran kerana kononnya mereka bersekutu di sebalik tabir.

Sebenarnya
tiada apa yang mustahil dalam geopolitik melainkan kemustahilan itu sendiri.
Malah penubuhan sebuah khilafah antara Arab Saudi dan Yaman pun tidak boleh
dihitung kira sebagai suatu kemustahilan, meskipun kedua-dua negara tersebut
sedang bertarung. Berkaitan pula dengan perhubungan dingin Amerika Syarikat dan
Iran, sebuah peperangan boleh sahaja meletus pada bila-bila masa. Cuma Iran
mempunyai kelebihan yang kerajaan di Tehran takkan sama sekali lepaskan.

Suatu pengajaran boleh didapati daripada Syria. Apabila barisan pemberontakan gagal menumbangkan kerajaan Bashar al-Assad, telah berbunyinya semboyan peperangan nun jauh dari Washington D.C. Tiupan trompet pertempuran ini tidak direstui seorang penguasa di Kremlin. Maka dua kuasa besar ini mempunyai konflik kepentingan. Moscow telah selama ini diam sambil melihat dengan teliti tentang kedudukan Bashar Assad. Jika jatuh kerajaan Assad, tentu sekali Vladimir Putin akan bertindak dengan pantas. Ini kerana Syria telah lama menjadi sahabat baik kepada bangsa Rusia sejak Kesatuan Soviet lagi. Dan bangsa Rusia takkan sama sekali mengkhianati persahabatan.

Gagal mendenyutkan nadi peperangan, akhirnya Syria pun secara perlahan-lahan dikuasai Bashar Assad. Amerika Syarikat dan Persekutuan Rusia hanya berpakat untuk membedil Daulah Islamiyah (ISIL) sahaja. Perkara yang sama bakal berlaku jika Amerika Syarikat menghantarkan kumpulan-kumpulan pengangkutan ketenteraan (CBG). Syria mungkin merupakan sepupu kepada dasar pentadbiran Moscow. Tetapi Iran ialah adik paling rapat sekali. Disebabkan itulah Iran selama ini tidak boleh disentuh walau sedikit pun melainkan sekatan-sekatan ekonomi sahaja.

Sungguhpun
begitu, Amerika Syarikat tidak boleh melepaskan Timur Tengah dan dasar
peperangan. Seringkali pentadbiran White House dituduh tamak dan gigih untuk
menjadi polis dunia dalam Timur Tengah. Dakwaan tersebut separa benar. Amerika Syarikat berjuang di Timur Tengah atas dua
aspirasi yang bercanggah: (1) pemeliharaan
kepentingan-kepentingan sendiri dan (2) keinginan untuk menjauhi rantau ini. Namun matlamat tidak menghalalkan
cara. Dan perlaksanaan pula telah membatasi teori.

Disebabkan
itu juga Amerika Syarikat tidak melepaskan Afghanistan begitu sahaja. Malah
jika difikirkan tiada apa pun di republik berkecai tersebut yang boleh
memberikan justifikasi di sebalik perbelanjaan bertrilion melainkan satu
perkara sahaja. Sejak Perang Dunia Kedua, dasar luar negara Amerika Syarikat
selalunya menekankan keperluan untuk mengelakkan
kebangkitan sebuah kuasa dominan yang tidak mesra. Dengan kekayaan bahan
api, kuasa dominan ini boleh menghalang mereka untuk bertindak. Malah
peperangan besar boleh meletus, di mana musuh menguasai bahan yang menyalakan
enjin-enjin peperangan mereka.

Tetapi
pada zaman ini, Amerika Syarikat merupakan gergasi pengeluar tenaga sendiri.
Maka dengan penguasaan di Timur Tengah, kerajaan White House dengan sebelah
tangan mengelakkan peperangan besar yang boleh menyusahkan mereka. Namun setiap
kali suatu pihak cuba menghentikan peperangan sebelum bermulanya peperangan
tersebut, kesannya buruk. Disebabkan itulah Amerika Syarikat pada hari
merupakan antara punca di sebalik kebuluran dan kehancuran dalam negara-negara
Timur Tengah.

Disini jelas bahawa peperangan antara Amerika dan Iran merupakan permainan berbeza. Jika selama ini mereka juara ragbi, peperangan tersebut ialah sukan bolasepak yang peraturannya berbeza. Malah peperangan bersama Iran ialah ibu kepada segala masalah besar. Disebabkan itu juga Presiden Donald Trump sedang mengusahakan sejenis mekanisme mengelak peperangan yang melibatkan penghantaran 120,000 anggota tentera ke Timur Tengah untuk berjaga-jaga jika Iran menyerang. Iran juga didapati sedang memasangkan misil-misil sebagai persediaan untuk menyerang kapal-kapal perang Amerika Syarikat.

Dan blok-blok politik di seluruh Amerika Syarikat pun sebulat suara menyatakan bahawa jika Tehran serang, maka padahnya besar terhadap Iran. Kaedah serangan pun takkan berlaku seperti Iraq dan Afghanistan, kerana republik ini mempunyai sistem pertahanan rapi dari Rusia. Gagasan ketenteraan NATO boleh menewaskan Iran dengan mudah. Namun harus diakui juga kegagalan operasi boleh saja berlaku. Amerika Syarikat mengebom Vietnam dengan bahan-bahan letupan tiga kali ganda lebih banyak dari segala bom dalam Perang Dunia Kedua. Tetapi Perang Vietnam masih dimenangi komunis.

Dan
Iran pula mempunyai satu kunci yang mengikatkan kedudukan mereka: senjata
nuklear. Maka dalam hal ini, perjanjian persefahaman antara White House-Tehran
sebenarnya menjaminkan keselamatan global melalui diplomasi.  Cuma perjanjian tersebut merupakan hasil
kepintaran Barack Obama.

RUJUKAN:

A War With Iran would be the mother of all quagmires. https://www.washingtonpost.com/opinions/2019/05/20/war-with-iran-would-be-mother-all-quagmires/

Iran Threat Debate Is Set Off by Images of Missiles at Sea.

The Joint Comprehensive Plan of Action (JCPOA) at a Glance. https://www.armscontrol.org/factsheets/JCPOA-at-a-glance

White House Reviews Military Plans Against Iran, in Echoes of Iraq War.   https://www.armscontrol.org/factsheets/JCPOA-at-a-glance

Why America Can’t Quit the Middle East.  https://www.nytimes.com/2019/05/13/world/middleeast/us-military-plans-iran.html


Sumo – Sukan Tradisi Jepun Tak Lekang Dek Zaman

Sebut gusti saja, semua pasti teringat World Wrestling Entertainment (WWE). Siapa tidak kenal bintang-bintang gusti yang menghiburkan penonton dengan aksi gusti yang lasak seperti Dwayne ‘The Rock’ Johnson, Brock Lesnar, John Cena dan Stone Cold Steve Austin. Tetapi tatkala kita teruja melihat aksi gusti di gelanggang, ada satu sukan gusti yang menjadi perhatian ramai iaitu sumo atau ozumo. Nampak seperti sukan pertarungan membabitkan pelawan yang berbadan besar tetapi hakikatnya, sukan ini kaya dengan tradisi dan sejarahnya yang tersendiri.

Sejarah sumo

Tidak
diketahui asal-usul sebenar sukan sumo tetapi ia dipercayai bermula semasa era
Yayoi. Sukan ini merupakan sebahagian daripada ritual Shinto di mana kami atau
semangat dipanggil atau lebih tepat berlawan. Mengikut cerita tradisi Jepun,
ahli sumo yang pertama ialah Nomi no Sukune yang diperintahkan oleh Maharaja
Suinin (memerintah dari 29 hingga 79 Masihi) untuk melawan seorang ahli sumo
lain bernama Taima no Kehaya. Pertarungan tersebut dimenangi oleh Sukune dan
menurut tradisi Jepun, ia bukan sesuatu yang mengejutkan. Ini berikutan Sukune
berasal dari keturunan Amenohohi, putera kepada dewi matahari Amaterasu.

Pada abad kelapan Masihi dan seterusnya, perlawanan gusti membabitkan orang terkuat menjadi satu ritual penting. Perlawanan sumo ini selalunya membabitkan pahlawan samurai dan pertarungan-pertarungan sebegini digelar tsuji-zumo di mana tidak banyak peraturan ditetapkan membabitkan pertarungan.

Akibatnya, ramai samurai mati di gelanggang tatkala berusaha mendapatkan hadiah kemenangan perlawanan berupa sejumlah wang. Tatkala samurai bertarung dalam tsuji-zumo, kuil-kuil juga tidak ketinggalan menganjurkan perlawanan sumo mereka yang dikenali sebagai kanjin-zumo. Perlawanan ini selalunya diadakan di kuil-kuil di mana wang dari hasil perlawanan digunakan untuk menyelenggara kuil.

Bentuk moden sumo mula terbentuk di Kuil Tomioka Hachimangu dan Kuil Eko-in, Tokyo semasa era Edo (1600-1868). Di sini, pertarungan-pertarungan ini disertai oleh samurai termasuk kelompok ronin (samurai yang tidak bertuan). Bagi ronin, pertarungan-pertarungan sebegini dilihat peluang terbaik mendapatkan pendapatan alternatif. Peraturan-peraturan tentang sukan ini juga mula terbentuk pada tempoh berkenaan oleh bekas samurai Ikazuchi Gondayu dan peraturan itu masih lagi diamalkan sehingga hari ini.

Semasa Komodor Matthew Perry tiba di Jepun pada tahun 1853, rombongan beliau turut dihiburkan dengan persembahan sumo yang disediakan oleh pembesar-pembesar tempatan. Menurut catatannya, penggusti sumo digelar raksasa terlebih makan. Sementara penduduk tempatan pula langsung tidak tertarik dengan demonstrasi perlawanan tinju yang ditonjolkan kelasi-kelasi Amerika dan menyifatkan mereka sebagai terlalu kurus.

Tradisi dan peraturan sumo

Penggusti sumo digelar rikishi, satu perkataan Jepun yang terhasil dari dua huruf kanji yang bermaksud kekuatan dan pahlawan. Terdapat 650 rikishi dalam enam divisyen sumo iaitu jonokuchi, jonidan, sandame, makushita, juryo dan maku-uchi. Divisyen maku-uchi yang terdiri daripada 42 rikishi terbaik selalunya menerima banyak perhatian media. Penggusti terhebat digelar yokozuna atau juara antara juara.

Kedudukan ini dicapai dengan memenangi dua hon-basho (kejohanan-kejohanan utama yang menentukan kedudukan) berturut-turut. Terdapat enam hon-basho yang dianjurkan secara tahunan dengan setiap hon-basho dianjurkan pada setiap bulan ganjil setahun dan selalunya bertahan selama 15 hari.

Setakat 2015, terdapat hanya 71 penggusti sumo yang mendapat gelaran yokozuna sekaligus menjelaskan betapa sukarnya seorang penggusti sumo mendapatkan gelaran juara ini. Rikishi dari dua divisyen teratas (sekitori) akan bertarung setiap hari bila kejohanan utama sumo diadakan.

Sebelum sesebuah pertarungan dimulakan, penggusti-penggusti yang terlibat akan melibatkan diri dalam ritual pra-perlawanan yang panjang di mana setiap ritual ada kaitan dengan tradisi peperangan silam dan agama Shinto. Salah satu ritual menarik ialah bila penggusti mengangkat satu kaki dan memijak tanah dengan kuat beberapa kali.

Amalan ini diambil daripada amalan silam pahlawan yang melakukannya sebelum menyertai medan pertempuran dengan tujuan menakutkan pihak musuh dan melemahkan moral mereka. Amalan ini dikenali sebagai shiki dan ia ditonjolkan dalam mitos Shinto yang menyaksikan Amaterasu melakukan perkara sama sebelum berhadapan dengan adiknya Susanoo, dewa ribut dan laut dalam agama Shinto.

Selain
shiki, penggusti sumo turut kerap menepuk tangan mereka semasa ritual
pra-perlawanan. Tradisi ini ada kaitan dengan tradisi Shinto yang menjadikan ia
sebagai petanda permulaan dan pengakhiran doa. Dan usah terkejut jika melihat
penggusti membaling segenggam garam ke dalam dan luar gelanggang. Tindakan ini
merupakan simbol kepada penyucian dan garam selalu digunakan untuk tujuan
berkenaan di kuil-kuil Shinto. Manakala pengadil atau shinpan pula memakai
pakaian jubah berdasarkan pakaian anggota istana Jepun pada masa lampau dan
sama seperti pakaian yang dipakai sami Shinto hari ini.

Bila
pertarungan dimulakan, dua penggusti sumo mengambil tempat masing-masing dalam
gelanggang khas yang dipanggil dohyo. Dohyo ialah gelanggang bulat yang ditanda
dengan tali di atas platform segi empat sama yang dibuat daripada tanah liat. Platform
berukuran 5.7 meter pada setiap sisi sementara dohyo pula mempunyai diameter
4.57 meter. Di atas platform tersergam sebuah bumbung yang menutup gelanggang
dan jika anda perasan, semua susunan ini mirip kepada sebuah kuil Shinto.

Bagi menentukan siapa pemenang, penggusti perlu menolak lawannya keluar dari dohyo atau menumbangkannya di atas dohyo. Jika mana-mana bahagian anggota badan penggusti terkena lantai tanah liat, maka dia dianggap kalah. Penggusti dilarang melakukan perkara-perkara ini iaitu menarik rambut, mengorek mata, menumbuk, mencekik dan menyerang alat sulit pihak lawan. Tiada kelas berat diletakkan dalam sukan sumo kerana selain saiz, kepantasan juga turut memainkan peranan dalam menjatuhkan atau mengelirukan lawan.

Penggusti mempunyai ikatan rambut yang rumit menyerupai ikatan rambut samurai silam dan mawashi (sejenis tali besar yang diikat pada pinggang). Selalunya pertarungan berakhir bila pihak lawan sudah terkeluar dari gelanggang tetapi lebih sukar jika pihak lawan bersaiz besar. Perlu diingat, kebanyakan penggusti sumo mempunyai purata berat 150 kg tetapi ada juga yang mempunyai berat 200 kg.

Bagi
sesetengah rikishi terutama yang bergelar yokozuna, mereka dianggap bintang
sukan terkenal di Jepun dan mudah dikenali menerusi ikatan rambut rumit dan
pakaian tradisional mereka bila berada di luar. Ini memudahkan orang ramai
mengenali mereka sebagai penggusti. Antara yokozuna yang terkenal ialah
Futabayama (1937-1945; 69 kemenangan berturut-turut), Taiho (1961-1971; juara
kejohanan utama sebanyak 32 kali dan memegang rekod 45 kemenangan
berturut-turut) dan Takanohana (1993-2003; yokozuna paling muda dalam sejarah
pada usia 19 tahun).

Populariti sumo

Populariti sukan ini banyak dibantu oleh minat keluarga diraja Jepun terutama semasa era Maharaja Hirohito. Baginda merupakan peminat tegar sukan berkenaan. Buktinya bermula tahun 1955, baginda menjadikan tradisi menonton satu hari perlawanan kejohanan utama sumo di bahagian tempat duduk khas individu berprofil tinggi (VIP).

Tradisi ini diteruskan sehingga hari ini dengan Maharaja Naruhito menghadiri perlawanan sumo pada tahun 2006 bersama Maharani Masako dan Puteri Aiko semasa baginda masih bergelar Putera Mahkota. Ini dibuat bagi memenuhi minat Puteri Aiko yang amat meminati sukan sumo. Dan bagi menonjolkan sukan ini sebagai sukan tradisi Jepun, ramai diplomat dan tetamu asing dibawa menonton perlawanan sumo.

Salah seorang yang berpeluang
menonton perlawanan sumo ialah Presiden Donald Trump. Semasa lawatannya ke
Jepun baru-baru ini, beliau bersama isteri Melania menghadiri hari terakhir
kejohanan utama sumo di Tokyo sebagai sebahagian daripada taktik diplomasi
Perdana Menteri Shinzo Abe. Memandangkan kehadiran Trump menarik tumpuan ramai,
beberapa tradisi sumo sedia ada terpaksa diubah:

1. Trump memecah tradisi sebagai
pemimpin asing pertama yang menganugerahkan trofi Piala Presiden kepada
pemenang.

2. Tatkala penonton duduk di atas
kusyen dan berlunjur di lantai, Trump memilih duduk di atas kerusi rendah.

3. Penonton tidak dibenarkan
membaling bantal atau kusyen ke gelanggang sebagai reaksi kepada perlawanan
menarik atau kejutan semasa perlawanan berlawanan dengan tradisi perlawanan
sumo biasa. Larangan ini berkemungkinan dicadangkan Perkhidmatan Rahsia yang
bimbang objek-objek ini membahayakan Trump.

4. Penonton tidak dibenarkan
memakai kasut semasa di gelanggang tetapi Abe dan Trump memakai selipar khas
bila menyampaikan trofi kemenangan.

5. Tiket agak sukar didapati
berbanding hari perlawanan biasa dengan separuh sahaja tiket dijual atas alasan
keselamatan.

Yang pasti, taktik diplomasi Abe
yang digunakan untuk Trump nyata tidak menggembirakan sesetengah penonton sumo.
Bagi mereka, lebih elok bagi Presiden Amerika Syarikat itu mengikut tradisi
sesebuah negara berbanding melakukan apa yang disukainya. Namun, itu sama
sekali tidak menghalang Asanoyama atau nama sebenarnya Hiroki Ishibashi
menikmati kemenangan itu dan menyifatkan hadiah kemenangan yang diterimanya
hari itu terlalu istimewa. Minat Trump terhadap sukan gusti bukan sesuatu yang
baru kerana beliau mempunyai hubungan yang panjang dengan WWE termasuk pernah
menyertai pertarungan yang digelar ‘Pertarungan Jutawan’ pada tahun 2007.

Pasang surut sumo

Di sebalik semua ini, tidak ramai
tahu populariti sukan ini juga semakin merosot saban tahun. Salah satu sebabnya
ialah dominasi penggusti sumo yang bukan berasal dari Jepun di mana sesetengah
daripada mereka bergelar yokozuna. Walaupun mereka berjaya meraih sokongan
peminat selepas mengatasi halangan budaya dan bahasa, warga Jepun masih
dahagakan kelibat penggusti Jepun yang selayaknya bergelar yokozuna yang
dibanggakan mereka. Malangnya, generasi muda Jepun tidak menunjukkan minat
terhadap sukan ini dan jika ada pun, tidak mempunyai keazaman dan ketahanan
untuk berjaya sebagai ahli sumo.

Keadaan ini juga tidak dibantu apabila sukan ini dilanda skandal penyalahgunaan dadah, buli, pengaturan perlawanan dan kaitan dengan yakuza pada tahun 2009, 2010 dan 2011. Tidak ramai tahu yakuza dan sumo tidak dapat dipisahkan bak irama dan lagu. Kaitan sebegini dipandang sepi oleh pihak berkuasa dan Persatuan Sumo Jepun (JSA) sejak sekian lama sebelum ia mula diperangi pihak berkuasa pada tahun 2010.

Menurut penulis Tokyo Vice, Jake Adelstein, dua dunia ini saling berkait dengan bekas penggiat sumo yang gagal bukan saja menjadi penguatkuasa sindiket jenayah itu bahkan ada juga yang menjadi ketua yakuza. Isu ini mendorong ramai mendesak reformasi dilaksanakan bukan saja terhadap JSA bahkan terhadap sukan sumo itu sendiri agar ia bebas sepenuhnya dari pengaruh yakuza.

Melihat kepada perkembangan yang
berlaku selepas tahun-tahun berkenaan, sumo dilihat perlahan-lahan membuat
kemunculan semula. Buktinya pada tahun 2017, Jepun berjaya mendapat yokozuna
pertamanya dalam tempoh 18 tahun menerusi Kisenosato selepas kali terakhir
dipegang oleh Wakanohana pada tahun 1998. Dan bila melihat semula kehadiran
Trump dalam perlawanan sumo beberapa minggu lepas, walaupun ia sedikit
terganggu dengan perubahan tradisi bagi memberi keselesaan kepada Presiden
Amerika Syarikat itu, ia secara tidak langsung menambah minat orang ramai
terutama penduduk Amerika terhadap sukan sumo. Namun, selagi mana JSA tidak
menyatakan hala tuju sumo termasuk penolakan terhadap amalan-amalan yang
bertentangan dengan undang-undang, usah terkejut jika lebih ramai penggusti
berbakat memilih tidak menyertai sumo.

RUJUKAN:

1. BBC. (2017). Japan gets first
sumo champion in 19 years. https://www.bbc.com/news/world-asia-38721106

2. Japanistry.com. Sumo: The
History & Rules of Japan’s National Sport. https://www.japanistry.com/sumo/

3. Hays, Jeffrey. (2009). SUMO
HISTORY: RELIGION, TRADITIONS AND RECENT DECLINE. FACTS AND DETAILS. http://factsanddetails.com/japan/cat21/sub138/item756.html


Kenali Trope | Being Good Sucks

Apakah maksud trope ‘Being Good Sucks’?

Trope ini boleh difahami sebagai kesukaran yang dihadapi watak apabila dia memilih untuk menjadi baik atau melakukan perbuatan baik. Dalam beberapa keadaan, memang susah sebenarnya nak jadi baik. Mungkin sebab itulah tidak lama dahulu kita mendengar keluhan seperti “Saya dah penat jadi baik.” atau yang terbaru, “Dia meninggalkan hijab kerana perjalanan hidupnya sudah tertulis berbeza dengan wanita lain.”

Trope ini mempunyai banyak pecahan. Antaranya :

Berikut adalah beberapa filem dan karya seni yang menggunakan trope ‘Being Good Sucks’ :

PENUTUP

Dalam dunia realiti, menjadi baik tidaklah seteruk yang digambarkan di dalam filem. Maka janganlah jemu melakukan kebaikan walau sesukar mana sekalipun. Buat baik akan dibalas baik. Kalau manusia tak memandang, tentu saja Tuhan masih menilai. Jika Tuhan sudah menilai, apa lagi yang kita mahukan?

هَلْ جَزَاءُ الْإِحْسَانِ إِلَّا الْإِحْسَانُ

Mafhumnya : “Bukankah tidak ada balasan bagi amal yang baik melainkan balasan yang baik juga?” (55:60)

Bagaimana pula dengan pendapat anda? Apakah adegan ‘Being Good Sucks’ dalam filem atau drama TV kegemaran anda? Kongsikan kepada kami menerusi ruang komen di bawah.

RUJUKAN

Artikel ini ditulis oleh Haikal Fansuri dari Ipoh Perak. Selain penulisan artikel, beliau turut menulis kisah-kisah fiksyen bertemakan thriller dan misteri. Karya nukilannya boleh dibaca secara percuma menerusi page Haikal Fansuri